url: =Tulaai Leitung Thuthang Tuamtuam Updates July 7, 2014\n· Kawlgam khuapi nihna ahi Mandalay khuapi ah Muslim lutuun leh Buhdha Lutol te biakna vaai buaina hang in minih si a tampi tak liam ahihman in hithu apiangsak mi 400 kiim kimanta hi ci in Mandalay Palik zumpi te in July 7, 2014 ni in taangkokhia uhhi. Kawlgam President U Thein Sein in July 7, 2014 ni in hibang a biakna khat le khat kikaal buaina apiangsakte nasiatak a mawhpiakding in thupia hi.\n· China gam ah nithum sung angaih hawh ahi Germany Prime Minister Ms Angela Merkel China Prime Minister Li Keqiang tawh July 7, 2014 ni in Beijing khuapi ah kimukhawm uha, Sumvaai, Gam nih kizopna vaai adiak in kikumkhawm uhhi.\n· Mexico gam leh Guatemala gam 6.9 Magnitude ahaat zinlinna in July 7, 2014 ni in nawkgawp a , San Marcos ah mi 2 si in Huixtla khuapi ah mikhat si hi ci in Mexico meiphelh pawl in taangkokhia uhhi. Tuaban ah inn le lo neih le lamp tampi mahsia in mitampi taaikeek uhhi.\n· Nungkaal sung a kipan Terrorist migilo te in US doding cih thukante muhkhiatna pan US kumpi te in gampua pan US gam aluut Vanleeng te leh atuangmipi te electronics tawh kisai nasiatak in scan bawl uha, khualzin tampi ziakaai saktuam ban ah tuni tan bangmah muhna thak kineinaai kei ci in Transportation Dept ten July 7, 2014 ni in genkhia uhhi.\n· June kha 14 nipan kipan Afghanistan gam President kiteelpina ah nidang ah sum le paai lam ah zalian luikhat ahi Mr Ashraf Ghani in 56.44% tawh President ding in gualzawhna ngah hi ci in Election committee te in July 7, 2014 ni in taangkokhia uhhi. Akidempih ahi Dr Abdullah in 43.56% ngah a, mee piakna ah golh guuk omhi ci in gensia hi.\n· Veitnam gamte khuapi ahi Hanoi khuapi sung ah July 7, 2014 ni in Veitnam gaalkaap te Helicopter khat gaalkaap tentan abawllaai tak un kiamawk ahihman in atung a tuang gaalkaap 16 te si in adang mi 5 zong liam uhhi ci in kumpi thuneite in genkhia uhhi. Hih asi teng ahihleh gaalkaap zalian tata ci sawnsawn uhhi.\n· Nungkum sung a Philippine gam nasiatak a anawk ngei leh mi 1,000 vaal agolum Typhon Huihpi leh guahpi kithuah in Japan gam Okinawa tuikulh dungteng July 8 nipan nasiatak in nawkding ahihman ngasabeng te kiheemding in Japan Meteorological Agency te in July 7, 2014 ni in taangkokhia uhhi.\n· Ukraine gam nisuahna lam a Russia deih thautawi te ukcipna khuapi ahi Donetsk khuapi luutnading Lei golpi thumte Ukraine gaalkaap te aluut theihloh nading in Russia deih tapong te July 7, 2014 ni in kapsia uhhi. Tua ban ah hih khuapi sung a om mite gaaldo ding leh ataai ding in kilim gin mahmah uhhi ci in kigen hi.\n· Palestinian te lak a migilo aseem ahi Hamas migilo te omna phualteng Israel ten vanlam tawh July 6 ni zanthapaai azialna hang in Hamas galkaap mi 5 si ahihman nasiatak in kalehdo ding uhhi ci in Hamas ten July 7, 2014 ni in taangkokhia uhhi. Israel ten ahihleh nangap naak uhleh kithawitek mah ni ko gaaldokhawng Aksa meh limpeen neek bang a kangaihsut uhhi cihsan in gaalkaap tha Gaza gunpang kuam ah behlap niahniah mai uhhi.\n· June kha 14 ni a Nigeria gam migilo pawl ahi Boko Haram ten numei 60 amat te uh July 7, 2014 ni in ongkhahkhia ta uhhi ci in Nogeria kumpi thuneite in taangkokhia uhhi. Ahizong in April kha sung a amat uh ahi sangnaupang numei 200 vaalte ahihleh aomna kitheizo tuannaailo hi ci in gen uhhi.\nCell- 270 -217 9593Personal -joseptpau@gmail.com School -tpau0001@kctcs.edu


timestamp: atn

url: =Theihhuai thu pawl khat :: ZOMI DAILY\nposted on 5 March 2016 at 5:05 pm UTC+9:30 Lomkholna: News, SuanghDal, Zomi\n1. Gensiat banglo ding kuamah om lo a, a maan zong kigensia-in a maan lo zong kigensia hi. Ahi zongin thumaan zaw ahih mana kigensia le maan het lo ahih man a kigensia cih kibang lo hi. A maan-a kigensia le a maan lo a kigensia kibang lo hi. Tua ahih manin a maan lo-a hong kigensia ahih leh lungdam huai zaw hi.\n2. Biakinn ih bulphuh hangin a sunga thunei dingte ih tuh ih vawh ih gen ih hawm keileh tua biakinn pen hunkhat lai-a Jerusalem biakinn bang bek ding hi. Kha Siangtho ut banga sawlna biakinn ding hi lo hi.\n3. Kawlgam mawtaw pikel te in zong mi a mat theih nading un, a lu lam panin pan ziau hi. Lukhu khu maw khu lo tawh pan uh hi. Lukhu khu lote man uh a, tua panin a kisam khempeuh zom suk thei uh hi. Lutang ih cih pen a thupi mahmah ahi hi. Thukhen ni ciangin zong Pasian in lutang panin hong pan ding hi. Lutang vaipuak bangzah in thupi cih thu le lutang ut mawkmawk bangzah in lauhuai cih kimu thei hi.\n4. Na thumaan leh lang nih hiam namsau na bang dinga, lang nih galte na bi kha hamtang ding hi. Thumaan ih gen taktak ciangin lang nih gal ding om hi. Ih galte bek hi loin ih pawl sung mite zong ih gal suak thei hi. Ui le kel a bang Thukham hilhsya (Falisaite) le Lai thei (Sadducee) te zong Jesuh le Paul’ thuhilhna langpan nading thute ah kithutuak lianlian uh hi. Thumaan taktak na hilh theih ciangin tua thumaan pen lang nih hiam namsau bang dinga, tua hiamna in na vei le na tak-a om thu-ummite a hanthot mah bangin na vei le na taka om na beh na phung, na pawlpi, na minamte zong su kha ding hi.\n5. Leitung ah huihpi, tuikhang, zinling, meimual, sunami, gal le sa, kithahna, kidonate pen Pasian’ deihna ahi diam? ci-in kidong pahpah hi. Ken ka dawnna ah Pasian’ deihna hi lo-a, tua bang a pianna pen dawimangpa’ deihna hizaw-in, Pasian’ hehna ahi hi, ka ci hi. Dawimangpa’ deihna mihingte’n zui-a Pasian’ hehna piang hi.\nBy Evan. Suangh Dal\nPrevious: Laaitui’ gam leh singkung\nNext: Mi tawh kikholh na siamhiam? (2) ~ Hau Za Cin\nNa sih nung ciang? No more Second chance


url: =Lungso gilona leh Zawngkhalna ~ CS Dal :: ZOMI DAILY\nI zawng man in lungso baih in a gilo i hihiam, a hih kei leh i giloh man in a zawng hi zaw i hihiam? A beisa hun laideuh in Sudan, Afghanistan leh Congo. Zandeuh mahin Ivory Coast leh Libya. Lungso na, gamsung buaina, sisan luangna cih pen zawngkhal na mah tawh kibang in leitung ah om kawikawi leh kilawm hi. Theihsa mah bangin, gambuai na pen hoihlo in, gammi te zawngkhal sak zaw a, a zawngkhal khin gammi te ahih leh suksia sakzaw kanlai hi.\nUS President Barack Obama in Africa gam te huhna ding vai athu genlai in, ‘Zawngkhal luatna in natna hoihlo, migilo leh gam buaina piangsak phadiak hi. Tua a hihman in, mizawng gamte huh ding thupi hi. Mizawng gamte huhna tawh natna hoih lote dalding, migilo te dal ding hihang,’ ci in genhi. Tua ban ah, US Secretary of state Hillary Clinton in zong gamzawng te khantoh nang huhna pen America gam i kidalna policy hi ci in gen hi. Zawnna in siatna te bulpi hi ci in um uh leh kilawm hi.\nAhizong in, tukum World Bank pan a kihawm khia ahi, World Development Report (WDR) sung ah lungso gilona in zawngkhal na te i bulpi khat hi ci in genhi. A lungham/ lungso baih, lungso den gammi te pen gam zawng khal te hi phadiak hi ci in gen hi. Lungsim gilona in zawngkhal na kipatna hi. Nidang in ahih leh zawngman in kizawng hi ci hi. Nidang in lokho mite in, ekleiza nei le uh ankung hoihding cih theina pi, leizo lo uhhi. Sing gah theipuam te zuak theih na ding, mun khat pan mun khat puakna ding mawtaw omlo, lampi hoih lo lai ahih man in, lamkal ah kisia mang lel ding hi ci in ngaihsun uhhi.\nZawngkhal na bulpi in, zawngluat man hi ci uhhi. Eimi te in zawn in hong haisak i ci hi. Ahi zong WDR sung ah zawngluatna hi nawn lo zaw a, gamsung buaina, sisan luanna leh lungso baih in migilo tamna in gamhauh na ding hong khaktan zaw hi ci in at hi. Zawng man hi lo zaw in, lungso giloman hi zaw hi ci uhhi.\nAfrica gamnih et kak khawm ni. 1990 kim ciangciang, Burundi kici Africa gam leh adang Burkina Faso kici adang Africa gam te gel, gam khangtoh zia, zah kikim hi. Ahi zong in 1993 beikum lam ciang in Burundi gamsung buaina, sisan luanna om a, a makai President kithat in, tuakum pan 2005 kikal miluang 300,000 val kithat hi. A gamdai zaw Burkina Faso gam a hih leh, tuni in Burundi gamsang in, khantoh na a zahnih leh lang in hauzaw hi ci hi. Anuai ah limna et sak in.\nHih gamnih te gel tungtawn in, en leng, gamsung buaiden gamte khantohna ziakai zawk lam kilang mahmah hi. Minam sung kilem lohna, ki thutuak lohna, kido na te in, gamkhang to sak zaw lo in, kiamsuk sak zaw hi cih, a tung ah limsung ah teltak in kimu thei hi. Tua ban ah, gamsung thukhun zuihloh lona, utbang in ki-uk, gamtat na te in zong gam leh minam zawngkhal sak hi ci in genlai hi. Leitung ah mimal mak 6 val a om na sung ah, mimal mak 1.5 valpen gamvai tawh buaina, kido na sung ah nungta lai hi ci in genhi.\nLeitung ah gam 39 val leh minam tampi te gamsung, minam sung buai na tawh kidim zelzel hi ci in gen lai hi. Gamsung buai ngeisa gam khat, buai kikkik thei zelzel hi. A kitawng mun te ki tawng zelzel hi ci hi. Gentehna, Guatemala gam ah tuni dong mah migilo te in mipi nawngkai sak, that sak zel lai uhhi. Sudan gamte, Colombia gamte cih te zong tuadan gampawl khat hi.\nGam khangto nai lo, gamzawng te pen, gamsung buai den te na hi zaw uhhi. A zawngtata zong lunghiam baih, lungso baih zaw se leh kilawm hi. Mi lungduai, mi gamdai te pen gamkhang to gammi te na hi pah zaw uhhi. Hehbaih, lungtom, ngongtat na in kiamsut na hong piangsak hi.\nHih WDR tung tawn in a nuai ateng ki mu khia thei hi:\nKhatna ah, minam khat, gamkhat khantohna ding in, kilemna kisam masa hi cih hong kilang sak hi. Tua hih man in, minam khat, gamkhat kilem nang bang teng sem masa leng hoih ding cih, minam makai, gam makai te in ngaihsut huai mahmah hi. Thudik in mipi te lungmuan na om ding zong kisam hi. Tua ban ah zuih theih ding amuan huai, thukhun, thumei let tawh, a hoih/dik ki-uk na khutsung pan gamvai, minam vai ah a tangzai leh a picing tupna leh geelna tawh kalsuan ding kisam hi cih zong hong kilangsak mahmah hi.\nA nihna ah hibang in, kilemna ngah theihnang in mipi te in makai te i muanding thupi hi ci gen lai uhhi. A kilem lo te lemtuah kikna, 2003 kum in Ghana in nei hi. Makai hong uk te in ngimna hoih, thuman deihna te, mipi hong lakkhiat theih ding zong kisam hi.\nAthum na ah, kilemna pan kipawl khop theihna hong om pan ding hi. Kipawl khop theihna pan, sepkhop theihna hong piang to theipan ding hi. Nupa ki lungtuak khua khat in zolo, khuakhat kilung tuak khua kua in zolo ci in I pute i pate in paunak in na nei uhhi. Mipi tawh sep khop na in, na liantampi tak hong zosak a, nasepna te tangzaisak zaw hi.\nAtawp na, mipi te lampan in zong lungduai ding kisam mahmah ah tua ban ah, lungduai toh lailai ding zong kisam sem hi. Gam khangto te sun khat thu, zan khat thu in khangto pah lo uhhi. Gam hoih mahmah khin i cih te naleng tuni dong golhguk ne in buailai uhhi. Haiti in kha 18 sung kumpi hoih neihding hanciam uh a, tangtung zolo uhhi. Khantoh nang kalsuan na ah, transition (kikhelna) tuamtuam kituak to thei ding a, ei dinmun tekpan mapang ciat ding kisam hi. Makai te, galkap te, biakna siate, leitung mipil tuamtuam te, gamthu siam te, sumthu siam te pan mun tek ah lungduai tak in sepkhop ding kisam hi.\nAhi zong in, khat veivei, ki lungtom in, kingak lah pah a, kiallap kisa lo kha pahpah thei hi. Mangkang ten: ‘You are a very angry man.’ ci thei uhhi. CS Dal (City University London, 13 May, 2011)\n‘Conflict, Security and Development’: World Development Report 2011, World Bank\n‘Conflict and Poverty: The Economics of Violence’; 14 April, 2011, The Economist\n‘Exploding Misconceptions’; 16 December, 2010, The Economist\nPrevious: Tuang tun muang zaw ve ni maw!\nNext: Malaysia pan Kawlgammi thongkia mi 138 ki ciahkhiasak ding


url: =LESSON 5 | JAN. 24 – 30 MIHOIHTE’ THUPHA NGAH ~ MUC\nLESSON 5 | JAN. 24 – 30 MIHOIHTE’ THUPHA NGAH\nAdmin 9:17:00 AM Articles, Sabbath School Lesson\nLESSON 5 | JAN. 24 – 30\nMIHOIHTE’ THUPHA NGAH\nTU KAAL SUNG SIM DING: Pau. 10: 1- 14; 11 – 13; Matt. 19:19; Jn. 3: 16.\nKAMNGAH: Mihoihte in thupha ngah a, migilote in thusia bekbek gen hi (Pau. 10: 6).\nHebrew laimal ‘zaddiq’ in ‘mihoih,’ ‘thuman,’ cih khiatna nei hi. Solomon paunakte in pilna ngah nading, thuman ngah nading vive hi (Pau. 1: 1-3). Paunak Thubu’ hong hilh thu in pilna in thumanna hi a, thumanna cih ciangin Topa’ thupiak bangin nuntakna, upna tawh nuntakna, Ama hong sawl bangin sepna ahi hi. Thumanna pen Pasian kiang pan i ngah letsong hi. Thumanna lang khat ah thuman lohna, haina cihte om hi. Pilna in thumanna hi. Haina in mawhna, gitlohna hi.\nTHUMANNA IN NUNTAKBUPI HUAM\nPau. 10: 1- 7 sim in. Nunna le upna tawh kisai bang thu bulpi hong lak hiam?\nTangthu khat ah gunkuang tunga tuang mi khat in a tutna nuai ah vangkhat bawl dingin a gunkuang suvang mawk hi. A lawmte in vangsak kei in. Khawl in ci-in a khohkhoh hang khawl nuam lo-in no tawh kisai kei, kei ma tutna hi, cihsan hi. Khial kisa lo hi. A hai vai mahmah khat hi. Hih mah tawh kibangin, mi gilote in ama gamtatna khial kisa lo-in, kei ma nunna kei ut bangin ka zang ding hi, ci uh hi. Midang tawh a kisai loh hangin, tua bang nunzia in a kim a paam a om mite huzaap hi.\nUpna le gamtat khuahek in kizopna a neihzia Pau. 10: 3-5 in hong hilh hi. A hau mi khat a hauh manin thaman kipia ding hi lo, a thuman tungtawnin thaman ngah ding hi. Bang mah nei lo mi khat in bang mah a neih loh manin bang mah ngah lo ding hi tuan lo, a sia, a pha a sep bangbangin thaman kipia ding hi.\nPau. 10: 6 -7 sunga thu in, Khris’ gen mah bangin lunggulhna in nulepa mawhna mah hi. Muhdahna zong mi thatna mah hi, cih hong hilh hi. Lungsimtawng ah muhdahna koihcip cih zong a hoih hi lo hi. Ngaihsutna hoih lo khempeuh i gamtat in zui kha thei hi. I kampau in lak khia thei hi. Midang tawh kizopna hoih penpen in, ei le ei i ki-it bangin midangte itna hi (Siam. 19:18 le Matt. 19:19 enkak in). Thu hoih, na hoih khat mi tungah huzaap lianpi nei hi. Mi khempeuh in thusia, a hoih lo nate sangin thu hoih, a hoih nate mah deih zaw hi lo hiam?\nBang a thupi khensatna na nei hiam? Na kim na paam ah a hoihin huzaap ding maw, ahih kei leh, a sialamin huzaap zaw ding maw?\nTHUMAN MITE’ KAMPAU\nPaunak Thubu in i muk, i leii cihte thupi takin ngaihsun hi. Pau. 10 – 29 sung ah ‘leii,’‘muk,’ ‘kampau,’ cih kammal 50 vei val bang om hi. A pulaak nop bulpi pen in kampau in, a sia ahi a, a pha ahi zongin na tampi semkhia thei hi. Leii pen zangsiam lehang, letsong hoih mahmah hi a, zangsiam kei leng siatna lianpi piangsak thei hi. Kampau in nunna piangsak thei, sihna zong piangsak thei hi.\nPau. 10: 11 – 14 sim in. Koi bangin pilna t awh kampau le haina tawh kampau kilamdang hiam?\nAneu 11 ah ‘nunna tuinak’cih thu in pilna manphatzia hong hilh hi. Nunna tuinak in Topa hi (Late 36:9). Biakbuk tawh kisai-in zong kamsang Ezekiel in zong gen hi (Eze. 47: 1, 2). Khris in tua nunna tuinak pen Kha Siangtho’ letsong hi ci-in pulaak hi (Jn. 4: 14). Tua hi-in thuman mite’ kampau in nunna piangsak hi, cih thu Topa Pasian mahmah tawh kizopna ahihzia hong thei sak hi. Hoih takin kampau keptheihna in kampau manphatna hi pah hi. Siatna piangsak, nunna kisia sak dingin zang lo-in a hoih thute bek muk le kam zat ding hong hilh hi.\nJames 3: 2 – 12 sungah kampau tawh kisai a hong hilh thute zong en in. Pasian in kampauna tawh nate bawlin piangsak hi. A susia hi lo-in a puah, a kipsak kammal zat ding hong hilh hi.\nKampau’ vangliatzia ngaihsun in. Mite lungmuan nading, lungdamna ding, lamet guan kam na pau thei hi. A lang khat ah a susia, lamet beisak thei kampau zong na zang thei hi. Bangci bangin na muk le kam na uk hiam?\nMidikte thumanin gamta uh a, migilote amau’ hoih lohna in susia hi (Pau. 11:3). Hih thu tawh kisai-in bang thupiangte na phawk hiam? Bang thuman hong lak hiam? Bang thute-ah upna tawh kalsuan ding hong hilh hiam?\nPau. 11 sim in. A citak thuman mite’ ngah ding thu le mi gilote’ ngah ding bang thu hong hilh hiam?\nThuman mite in a ngah ding uh hamphatnate hangin citakin thuman lampi zui uh hi (2Kor. 4: 18). Amaute’ lamet thute in amaute kiniamkhiatsakin, thumanin, hehpihna nei uh hi. A lang khat ah migilote ahih leh, tu le tu a ding bekin nungta uh a, hih leitunga thaman ngah ding bek deihin, a kimu thei nate bek tawh lungkim uh hi. Midangte a ding ngaihsutna nei lo-in, amau a ding bekin nungta uh hi. Vanzuak kim khatin a vanzuakte uh tampipi a khotnop manun zuau gen uh hi. A taktakin ni dang ciang kuamah in tua vanzuakpa kiangah vanlei nawn lo ding uh hi (Pau. 11: 3, 18).\nKhensatna khat peuh na neihte ngaihsun kik in. Tawntung a dingin na geel hiam? Tawntung a ding na khensat hiam?\nThuman gen le zuau gen cih thu Pau. 12 ah koi bangin pulaak hiam? Thuman le zuau genna bangci pulaak hiam?\nPilna nei Sissela Bok in bang gen hiam cih leh “ thuman le zuau thu a khentel thei lo mi in siatna tuak pelmawh ding hi,” ci hi. Tua mah bangin St. Augustine in zong thuman lampi panin neuno khat a hoi khak leh, thuman hi ci-in a pulaak hangin, thuman taktak mah ahi diam cih lungngaih huai hi,” ci-in gen hi.\nEllen G. White in zong a genna ah: zuau thugenna Topa mai-ah siahuai hi. Tua vantung khuapi sungah siatna neuno khat beek lut thei lo ding hi. Zuau kimu lo ding hi. Thuman thutak kiptakin len in. Pulaak in. Nuntakpih in. Mihing hoihsak thu in siatna hong tunpih thei hi. Zuau genna tawh hamphatna kingah kha phial zongin siatna tawh kipelh lo ding hi. Kuamah in muang nawn lo ding hi. Zuau gen mi in midangte khem ahih banah amah le amah kikhem ahi hi. Amah mah in a siatna mu ding hi. Ellen G. White, My Life Today, 331.\nMuk le kampau in na tampi sem thei hi, cih thu i gen ciangin zuau thugenna ah zong kampau mah kizang ahih manin kidop kul hi. Zuau phuah deih kua om hiam? Hih siatna tawh kisu kha lo kua om hiam? Zuau thugen nuntakpih mi in siatna sungah a nungta mi hi-in kisiatna tawh beimang ding hi. A za a ngai mite tungah siatna a tun mah bangin zuau gen mi in zong siatlawh hi. Siatna a hihlam kiphawk lo hi. Ahi zongin zuau genlam a kiphawk leh, Kha Siangtho in hopih hi. Zuau a lauhuai zia ngaihsun lo-in zuau gen, bangzahin lauhuai hiam?\nNa thumaanloh a nunung pen bang hun hiam? Zuau na gen ciang, bang na ngaihsun hiam?\nPaunak Thubu in nunzia namnih, thuman le thuman lo, mipil le mihai, enkak tawntung hi. A taktakin mimal khat ciatin, pil gamtat le hai gamtat i nei ciat hi. Khrih simloh mihing mawhnei lo kuamah om lo hi. Mi khempeuh in Pasian mai-ah mawhna tawh kidim hi (Rom. 3: 23). Mi mawh ihih laitak mah nangawnin upna tawh eite in “Pasian in a hong hehpihna hangin Khrih Jesuh tawh hong tatkhiat manin amah tawh i kipawlthei kik hi” (Rom. 3: 24). A tawpkhakna ah mi khempeuh khennih bek kipha ding hi: hotkhiatna ngah mite le a mangthang ding mite ahi hi.\nJn. 3: 16 sim in. Mi khempeuh in a tel ding thu nihte in bang hiam?\nKoi bangin Paunak 13 sungah thuman mite le mi gilote ngah ding thute i mu hiam?\nPilna nei mite ahih leh meivak tawh kigenteh a, migilote ahih leh meivak kisumit tawh kigenteh hi ( Pau. 13: 9). Pilna nei mi’ thaman in nuamna hi ding a, mi gilote’ ngah ding ahih leh siatna mah ngah ding uh hi (aneu 2, 25). Pilna nei mite in lametna nei tawntung uh a, mi gilote ngah ding a kikoih thuphate midangte tungah kipia ding hi (Pau. 13: 22). A hong hilh thu bulpi pen in upna tawh nunna le Topa’ thu a mang mite’ ngah ding thaman in mi gilote’ ngah ding thaman sangin deihhuai zaw le hoih zaw hi, cih hong hilh ahi hi.\nKhrih a um mite in tawntung nuntakna ding hi ta kei leh, tu le tu-a kingah thei thuphate ngaihsun in.\nSIMBEH DING: “Khrih ka um hi,” ci-in pawlpi min sazian sungah min kikhum bek tawh kicing hi lo hi. Na nunna ah Khrih’ dikna, thuman a kimuh kei leh, bang bang i um a, bang bang i gen zongin a kimanna om lo hi. Ellen G. White, Christ’s Object Lessons, 312, 313.\nKhemna lian pen in thu theihna hangin midik kisakna ahi hi. A thu-in theihna tawh midik hong hi sak thei lo hi. Khrih’ hun lai-in mawhna khuamial sahpi pen in biakna makaite’thuman a langpanna uh ahi hi. Tua bang lauhuaina tu ni dong om lai hi. Pasian thuzui ka hi, ci-in Lai Siangtho thu theihna tawh amau le amau midik kisa mi om hi. Tua bang mi in thuman thutak tawh nungta lo hi. “Thumaan ka thei hi,” cinapi, tua theihna in hehpihna, lungduaina, lungsim sianthona om tuan kei leh, ‘thuma ka thei hi,’ a ci mite in hamsiatna thuak ding hi. Amaute hangin leitung hamsia hi. Khrih tangko dikna Pasian’ deihna kilangsak hi ( Ellen G. White, The Desire of Ages, 309, 310).\n1. Koi bangin i khensatna khat peuh in mite tungah a sia, a pha tunthei hiam? Bang hangin hih thu kipelh thei lo hi. Adam le Evete’ khensatna, tu ni dong i tuak kha hi. I khensatna in bangci ciang hoihna, bangciang siatna piangsak thei hi, ci-in ngaihsun kha phial zongin, khensatna khat peuh in bang ciang huzaap nei thei ding cih i thei khol kei hi. Tua hi-in bang bang gimna i phukha ding hi phial zongin, bang hangin, Pasian le Ama’ thupiak siksanin a hoih nate tel zawk ding kisam hiam?\n2. Paunak in midik le mi gilote limkhen mahmah hi. Paunak in bang thu in thuman hi-in, bang thu in thuman lo hi, cih thu hong hilh hi. Bang hangin mi khat peuh mi hai ci-in i ngaihsut ziauziau pah loh ding kisam hiam? Lam khat leuleu ah, thuman, midik ci-in i ngaihsut mite’ khemna na tuak zelze hiam?


url: =Malaysia, Terengganu ah Operasi kibawl in gamdangmi 20 kiman :: ZOMI DAILY\nposted on 5 July 2017 at 10:49 am Lomkholna: Malaysia, News, Sawltak, World\nMalaysia, Terengganu ah Immigration Department te’n Operasi bawlin gamdangmi nasem 20 mankhia cih NST pan kiza hi. “Op Ikrar” cih thulu tawh State Immigration Department Enforcement Officers te’n gamdangmi nasem te omna munnih ah Operasi abawl uh ahihi.\nImmigration Department director Wan Suhaini Wan Mohd ii genkhiatna ah zanni Tuesday zingsang 8:30am pan kipan in nai 7 sung Operasi kibawlsuak cihi. Enforcement Officers akigawm in mi 18 kihel uh cihi.\nAmasa in Dungun Hospital aom Construction Site ah Operasi lutmasa in gamdangmi nasem in aom te abanban in sikngekngek uhhi. Akigawm in gamdangmi nasem 61 thusitna nei uh a, tualak ah mi 8 kimankhia cihi.\nThusitna athuak te lakah Bangladesh gammi 17, Myanmar gammi 22, Indonesia gammi 22 kihel uhhi.\nImmigration Department Director pa genna ah hih gamdangmi te naseptheih nadingin azol Local mi 2 zong kiman in thudotna kinei cihi.\nTuakhit ciangin Kampung Batu Tiong ahzong Operasi lutluelue in, Indonesia gammi 2 thusitna akineihkhit ciangin kimansuak uhhi. Anih un Malaysia gamsung ah naseptheih nadingin phalna kician neilo uh ahih manin akimansuak cihi.\nTerengganu panin akiman tepen kum 18 leh kum 48 kikal hi uh a, avek un Ajil Detention Center ah kipuak hi ci’n Immigration Director pa’n genkhia hi.\nMalaysia gamsung muntuamtuam, Construction Site, Shopping Mall cihte ah nisim in Operasi lut cih kizaden hi. Nasepna, ciahna kuanna ah kidop siamding thupi dinghi. Sawltak #zomidaily\nPrevious: Malaysia ah Kawlgammi khatin alawmte thatlum ahih manin matdingin kizong\nNext: Naupang kum 9 aphapan khatin Bus golpi khat gu in Minute 40 sung hawlkawikawi


url: =Lai Siangtho – Pasian Thu Bu ~ T. Sawm Lian :: ZOMI DAILY\nposted on 11 October 2016 at 5:02 pm Lomkholna: Article, Biakna, Sawmlian\nPawlkhat in kum 1611 a kibawl King James Version (KJV) bek pen Lai Siangtho diktak hi, cih um cinten uh a, a nung ciang a hih Lai Siangtho pansan a kipuahpha Revised Version (1885), a puahkikna, Revised Standard Version (RSV-1952), a kipuahkikna New Revised Standard Version (NRSV – 1989) leh KJV mahmah bulphuh a New King James Version (NKJV-1989) bang zong Lai Siangtho a dausak, a dik/maan lo dana a ngaihsun mi tampi om mawk hi.\nTuhun ciangin mi pawlkhat in Lai Siangtho a kigelhcilna bang-a a lian (chapter) leh a neu (verse) om lo a bawl sawm bang om hi. Tuate pen buailuatna ding om lo a, en zat nop i sak, a lian leh a neu a kikhen i zat nop leh zat zawk ding hi lel hi. A lian leh neu pen a original leh manuscriptte ah om lo a, kum zalom 13 sung a (Lai Siangtho a kigelh nunung pen gelh khit kum 1100 val ciang) thu-um masate a lian (chapter) a khen pan uh, a nung pek ciang a neu (verse) a khen kik uh ahi hi.\nSpiritual pride kici, kikhamitsak luatna, midang sang a lianzaw leh khial thei lo leh, mite sanga Kha tamzaw a ngah dana kitheihna pen tuhun Khristiante sunga buaina lianpi hong suak hi. Lungsim a hong suak peuhpeuh Kha Siangtho sawlna dana ngaihsutna, Lai Siangtho hong sinsakdan tawh a kituak hiam, cih lah kan se lo a gamta, dik/maan kisak luatna pen Khristiante adingin i maingat tohtoh ding haksatna hi leh kilawm a, Lai Siangtho tungtawn a hihte lak pan kikepsiam hong kisam mahmah leh kilawm hi. ~ T. Sawm Lian\nPrevious: Theihngeiloh nupi khat ii panpihna tawh a ngawng Operation kibawlthei\nNext: UNHCR leh Qualitas Clinic te’n thukimna bawlkhinta


url: =INNTEEK LUNGSIM. Agelh ~ Zam Thuam - Laibu Saal\nHome > Zam Thuam > INNTEEK LUNGSIM. Agelh ~ Zam Thuam\nINNTEEK LUNGSIM. Agelh ~ Zam Thuam\nPhoto Credit : Gin Kim Mang (Ever Zomi)\nThu kigen pawlkhat i zak ciangin, Tedim pau tawh kuamah i huai zawhlohna tampi thei ding hihang. Kampau khat a om nak leh a hoihpen kammal le a khum pen kammalte a om mah bangin a zakdahhuai le a zum huai kammalte om hi. Minamdangte in Tedim pau a theih uh ciang, a hoih kammal le thupha kammalte hong thei masa uh hiam? Kamsia le a zakdah huai kammalte hong thei masa zaw hiam cih ngaihsun khawm leng, Tedim pau in mite lungsim bangzah la zo ding cih i telsiam pah ding hi.\nI ngaih la te zong Kawlla hong tamin Zola a sa kitawm hi. Zolai sim kitawm in kawllai manglai sim kitam hi. I la te tawh nuntak zawh khop nang i minam bup in i vaihawmsak zo kei hi. Lakhui khat hoihlohna i theihzah in la dawng khat i a deihna le a gennop thute i theizo kei hi. I thapiakna hangin khat peuhin a nuntak lawh ding a lau phial kibang hihang. Laibu hoih, laihawm hoihte tawh nuntakna a zong mi zong i om kei hi. Gilkial sain na kisem zolo a, sum bawl le zinsuk zintoh kawm in zong lai a ding hunbit pia zolo ding hihang.\nTua hi in minam, lai le la cihte a h Zomite giat mahin lamsang ding, domto ding hihang. Innteek sawm ding hi hang. Tua hi in minam khat i hihna sungah innteek hih zawhlohna hangin mival kisuak hi. Minam dangte valhtumna kithuak kha ding hi. Hi bang hi hen cih pen na lungkimna hilo, na deih zawkna zong hilo napi na sang a kul ding minam dangte ngeina, gamtat kampau tampi hong om lai ding hi. Zomite pen leitungah a pilpen le thupha a ngahpen minam hituan zenzenlo hi hang.\nSiamsin Awging Khol 5 Hawm 1\nHunthak le Khangthak Thuluui/Articles Zam Thuam\nItem Reviewed: INNTEEK LUNGSIM. Agelh ~ Zam Thuam Description: Rating: 5 Reviewed By: Cinpu Zomi


url: =Pasian in mihingte mailam hunding khempeuh gelkhol ahiam? ~ Job Cinpi :: ZOMI DAILY\nPasian in mihingte mailam hunding khempeuh gelkhol ahiam? ~ Job Cinpi\nposted on 13 November 2018 at 11:13 pm Lomkholna: JobCinpi, News\nHih dotna pen mikim ading a theih huai le tel ding a thupi mahmah khat ahi hi. Bang hang hiam cih leh mi pawlkhatte in thu a gen uh ciangin Pasian in mihingte mailam nutakzia ding a vakin gelkhol khin zo hi; tua ahih manin Pasian’ gelna bang bekin mihingte kinungta hi, ci uh hi. Pasian in mihingte’ nuntakna ama gelna a omsa sung bekah hong koih takpi mah a hiam?\nPasian pen ukna a deih lua, mihingte’ nuntakna hong uk cip nuam, ama deih bangbangin hong hei nuam ziauziau Pasian ahi kei hi. Pasian in mi khat, a nu sung pan bangci pian khiat dinga, bangci sih ding cih dongin gelsa ciangtan sa bekbek nei hi leh kua teng hel tung dinga, kua teng Van gam tung ding cih zong ama gelsa sungah kihel dingin ka um h. Ahi zongin ven gam hel gam tun ding pen nang le kei’ khensatna, telsiamna tawh kisai ahih leh Pasian in nang le kei tungah ama gelna sa ahi lo, nang le kei’ telna tungah thu a kikhen ding thu pawlkhat mihingte tungah hong koih hi ding hi, cih kilang hi.\nAma vangliatna, Ama hihtheihna in a cin lo ahi kei hi; mihingte mailam hun ding ama deih bang lianlian bekin a nuntaksak nuam zah dongin Pasian in a thuneihna hong lak lo hi, cih hi zaw hi. Hih nu hih pa zing ciang tua ci ding, tua bangin piang ding ci-in Pasian in thuneihna tawh mihingte hong ukcip hi leh mihingte lam pan bangmah sep le bawl ding le gel ding kisam lo ding hi. An zong nek kul lo dinga, Pasian’ hong gelsakna bang bekin piang ding hi. Na sih ding ni Pasian in ciangtan khin ahih leh annek tuidawn ding na zonzon ding kisam nawn lo ding hi. Bang hang hiam cih leh Pasian’ in na sih ding a ciangtan ni a tun ma-in bang mah na ne na dawn kei zongin na si kei ding hi.\nHih thu ka gen ciangin Pasian in mihingte’ mailam ding bang mah gel lo hi, Pasian tawh kisai lo hi, a ci nuam ka hi peuhmah kei hi. Pasian in, ama zat mite le kisam a sak mi pawlkhatte’ mailam hun ding gelsak khol mah ding hi. Tua bang mite pen Pasian’ mi zat taktakte bek ahi uh hi.\nMi khat, tua ci sih ding, tua lai mun ah si ding, tua hangin si ding cih dongin Pasian gel dingin ka um kei hi. Tua pen ka gensa mah bangin, Pasian’ hihtheihna, ama pilna in a cin lo ahi kei hi. Mihing nuntakna a ciangtan dingin Pasian in leitung thu neisak hi, ci-in ka um hi. Tua bang hi kei leh Pasian in, Amah a um a bia lo ding peuhmah a nu sung pan piangsak lo ding hi, ci-in ka um hi.\nPasian in mi khat ama nuntakzia ding gelkhin sitset ahih leh hel a tungte mailam ding zong Pasian’ gelsa mah hi ding hiam, ci-in dotna khat hong om nuam ding hi. Tua pen ama telsiamna tungah kinga hi, cih ahih leh Pasian in mihingte mailam ding hong gelsak loh, mihingte’ gel ding le telsiam ding thu pawlkhat hong koihsak hi, cih kitel pah hi.\nMawhna khialhna khat na bawl ding pen Pasian’ gelna a om khin kici thei lo hi. A mawhna kisik kik man lo a mi khat a si dingin JESU sisan panmaih ka sa lua hi. Pasian ama mizatte le kisam a sakte’ mailam hun ding ama deih bangin gelsak thei kha mah ding hi. Note hoih nading kong gelsakte na thei kei uh hi, ci bek hi. Hoihna hong gelsak ahih leh hoih lohna pen ama gel hi lo cihna zong ahi pan hi.\nThu khat kong telsak nuam phapha hi. Pasian a pilna a vangliatna in a hih thei lo ahi kei hi. Pasian in, mi khat a pian khiat a kipan, hih nu hih pa hel tung ding, vangam tung ding ci-in ciangtan sa peuhmahin nei hi leh bang mah na hanciam kul nawn peuhmah lo ding hi. Na khempeuh Pasiangelsa hi leh piangthak lo a site zong Pasian gelsa cih ding hi a, Pasian in a pianthak loh ding mah uh deih hi, cih ding ahi hi.\nTuni an na nek ding le na nek loh ding nang ma khensatna hi a, bang ne ding cih zong nangma telna tawh kisai ding ahi hi. Na tup na sawmnate tungah Pasian na muanna le na upna tungtawnin Pasian in nang ading bang hong sepsak ding cih hong gelsak toto ding hi zaw hi. Pasian in amah a thei man loin mi khat a si dingin mihingte’ mailam hun ding mawk gelsak pauhmah lo ding hi. Pasian in teeltuam mi pawlkhat nei hi, cih pen mikim in kithei hi.\nPasian pen ama hihna tungah muan mahmah ding hi-a, ahi zongin upmawh muan ding hi lo hi. Pasian pen upmawh thu tawh a gamta ahi kei hi. Mihingte om nading hih leitung a bawl lai-in laitung piang hen ci ziau peuhmah lo hi. Mihingte ading a kisam, mihingte’ nuntak theih nading, tui, huih, khuavak, leitang, singkung lopa cih bangin khat khit khat na bawl hi.\nTua bangin limtakin a gelsa a bawlsa leitungah mihingte hong koih khiat ciangin, na annek hun ding, na ihmut hun ding, na zing tawh hun ding, na kisil hun ding ci-in na hun hong ciangtansak nawn lo hi. Pasian limtaka a piansak leitung le a bawlsa mihingte bangci bangin kizom hiam cih pen hih leitungah na ten sungin na kantel ding kisam hi. Bang hun ciangin anne leng hoih a, bang hun ciangin ihmu leng hoih hiam, bang an ne leng pumpi ading hoih a, bang tui dawn leng cidam nading hoih a pumpi tawh kituak hiam cih pen na kan ding ahi hi. Tua pen Pasian bawlsa leitung le a bawlsa pumpi na leptuahna ahi hi.\nKammal dang tawh gen ding hi leng Pasian thupitna, Pasian lamdanna na muh nading, na theihtel semsem nading ahi hi. Mihing pumpi cidam nding singgah theipuam a tuamtuam mun khempeuh ah om kawikawi hi. Tua na nek leh na pumpi tua mun ading hoih hi, tua na nek leh na khuak ading hoih hi, ci-in sittelte in na gengen uh hi.\nTua pen Pasian in mihingte kan ding sittel dinga leitung a bawl lai, singkung lopa a piansak a kipan mihingte ading ahi hi. Eden huan sungah Adam le Eve in nek ding singgah tampite lakah mawhna singgah na ne uh hi. Duh bang peuh neknek manin zun khum, sikhang, lungtang sigui neu cihte pen Pasian gelsa hi peuhmah lo hi. Pasian in na pumpi hoih nadingin nek theih tampi hih leitungah koih hi. Tuate na zon ding ahi hi. Na mai a om peuhpeuh, hong kipia peuhpeuh, na duh peuhpeuh na nek pen Pasian gelna hi lo hi. Hih nu hih pa zatep ding a tuap keu ding, tuap keu natna tawh si ding ci-in Pasian in gelkhol dingin na um hiam?\nKhansau nading nu le pa zahtak ding ci ahih manin mihingte khansau thei khantom thei cihna ahi hi. Tua pen na khensau ding le na khantom ding Pasian in hong gelsak khin, hong ciangtansak khin ahih lohna ama kammal sung mahmah pan hong gen ahi hi. Job Cinpi\nPrevious: Tulai Kawlgam Khuahun (13 Nov) ~ Pu Thangboi\nNext: Pasal le Numei kua thupi zaw ~ Job Cinpi\nPeter lian says\nTua leh bang hang Pasian in sing gah tam pi lak ah tua mawh na sing gah pen koih sese ai tam koih se kei leh mawh na ki ci ki pan khia lo ding hi ven ??\nGalvan nam thum ~ Tdkhen\nA (30) na Australia Prime Minister thak Scott Morrison\nChicago pan Zomi Nam Pi Ni Pawi sapna\nGZA Day & Thanksgiving Day kibawlding


url: =Charity Begins At Home (Inn Gua Hah Masa Ding) ~ Hau Za Cin :: ZOMI DAILY\nposted on 17 April 2016 at 7:00 am Lomkholna: Article, Hauzacin\nZomi Paunak ah, “Inn gua hahlo a gam gua hah” cih na nei uh hi. Zomi i cih eite ihi hi. A gennop pen in “Inn gua hah masa ding” cihna hi. Inn gua acih uh ciang Zomi upate in inn kiim ah a kicing guate a cihna uh ahi hi. Gua akisap ciangin gamsungah a po te sangin olno taka akisat thei ziau inn kiim a te manpha zaw hi, cihna hi. Inn kim ah a kisuan guate pen a nei om diudeu a, a neite kiang pan kingen in kizang thei hi.\nTua bek hilo in Zomi te nuntakna ah gua pen a thupi mahmah, paunak ah zong na kizang kawikawi hi. A kizang theite a omloh ciang a taang ding khat om teitei cihna in, “Sing omlohna ah zong gua kizang” cih bangin na ‘gua’ (bamboo) pen paunak ah na zang uh hi. Chinese te in zong gua pen thupi sim mahmah ahih ciangin Chinese te tawh i kinaihna khat teitei bel (i theih nawnloh hang) om pelmawh ding hi.\nZomi upate in leitung mipil te ngaihsut dan mahin thu na ngaihsun thei uh, thu na mu mahmah uh ahih manin amau nuntakna mawlcik, singnuai gammual ah sa leh gal lak ah a nuntak uh hangin ‘nuntakna a manphatna’ (life value) pen na mu cian mahmah uh hi cih kithei hi. Nuntakna a manpha, nuntakna kicing, nuntakna man nei a cihte uh pen amau nuntakna in a innkuan sung, a veng sung, a khua sung leh a gam leh mite adingin a manpha ahi ding hi cih na tel uh hi. Tua sungah a masa penpen dingin eimah ciat i kikepzawh phot kul cih na tel mahmah uh hi.\nMipilte in, ‘mizawng te adingin a hoihlo penpen in na gamtat theihdan nam khat bek om hi, tua pen – nang zong mizawng na suak suk ciang ahi hi,’ na ci uh hi. Mizawngte huh nuamlua kisa in na neih leh lam teng khempeuh hawmkhia khin dingin nang zong mizawng suak lecin tua pen mizawngte adingin a zakdah huai penpen ahi hi cihna hi. Mite huh ding mikhat, innkuan khat kibehlap ahih manin amau zawnna a behlap suak cihna hi.\nTua manin Zomi kua hiam cih tel mahmah phot ding. Zomi maban bang hiam cih tel mahmah kik ding. Bangteng kisam hiam cih tel mahmah leuleu ding. Zomi khantohna ding, Zomi nuntakna ding bangteng kisam cih tel mahmah phot leng – a dang min leh puamte, kipawlna leh kiukna te cihte a banbanin hong paito ding hi. A ZOMI mahmah dingkhia nailo, dingtang nailo in a guh ngek lai, a khangcing panpan in midang konlawh nuam sese leh amah mah in bahlawh kik in a dingkhiat kik nading in hun saupi kivei kik leuleu ding hi.\nTua ahih manin – Zomi aw, Zomi mah khual phot in. Zomi mah khoi phot in. Zomi mah kem phot in. Zomi mah pattah phot in. Zomi mah lamto phot in. Zomi mah laisiam sak, sum hausak, pilsak, khangkhan phot lecin, nangmah Zomi na angtang dinga, Zomi bek hilo midang namdang nangawn na huhzo ding hi. Nang bangmah hi nailopi in midang na huainop doldol leh bel “inn gua hahlo a gamgua hah” hong hidinga, “Charity begins at home” cih hong hilo ding hi. A khangto gam leh minam in amau leh amau kikem masa uh hi.\nBill Clinton in US President a kah ni in a thugenna ah, “America mite aw, i gam mahmah a thakhauh mahmah phot kei leh gamdang te tawh nasepna vai khat peuh ah thakhauh theilo ding hi,” ci hi. A gen zelna ah, ei bek i thahat khit ciang gamdangte tawh kizopna gina leh hoihtak i neih zong kisam hi ciin gen a, “Gamdang te tungah i thakhauh zawh kei leh ei gam mahmah ah zong kithakhauh zolo ding hi” na ci leuleu hi. Ei bek i thahat zong hoihlo a, i thahatna pen gamdang tawh kizopna asuak ding hoih hi. Gamdang namdang i makaih zawh ciang ei pen a thahat zo taktak pan cihna zong hipah hi, a cihnopna ahi hi.\nTua ahih manin Zomi in Zomi mah huai masa ding, Zomi mah picingsak phot ding, tua khit ciang a banban in hong piangpiang ding hi. Tu laitakin bel Zomi te in – “Inn gua mah i hah masak ding hi.”\nPrevious: Tedim – Yangon Direct Zotaang Bus Express honpawi\nNext: Tedim labu thu ~ Pi Luan Za Cing


url: =Ni Nunungte Ading: Hebrews Thupuak - Zomi Adventist Innkuan\nKHANGHAM SABBATH SCHOOL LAISIANGTHO SINNA\nHebrewte tung Leh Ei tungah Laikhak ……………..\nHebrews Thupuak ……………………………….……….\nKhapsa Tapa ………..……………………………….\nZeisu, a Citak I Sanggampa ……………………………….\nZeisu, Tawldamna hong Piapa ……………………….\nZeisu, a Citak Siampipa ………………………………..\nZeisu, Kha ading Sikkip ………………………………..\nZeisu, Thuciamthak Palaipa ………………………………..\nZeisu, a Picing Biakpiakna ………………………………..\nZeisu, Puandal tungtawnin Lampi Hong ………………\nZeisu, Upna a Piangsakpa leh a Picingsakpa ………………\nA Kilinglo Gam Khat Ngah ……………………………….\nUnau Ki-itna Zomsuak ………………………………..\nTua pa in hih nu a muhcilna biakinn pan ahi hi. Thupuak in vapaina ah amuh khat sungah lunglut mahmah hi. A lim kisuai pen pi guk (6’) kiim sang a, pi kua (9’) kiim zai hi. Tua numeinu’ lim in khangno-pa lungsim lazo mahmah hi. Banghang in tua nu lim etna pan a mit heikhia zolo hiam? Bang thu hiam? A etphat ciangin, ama mittang ahihlam hong phawk hi. Tua lim kisuai pen numeinu’ maitang bekmah hi a, banghiam khat nak et mahmah sak hi. Bang hangin tua nu in hihzah in huupzo thei hiam? Hun sawtpitak sungmah tua lim kisuai pen a ngaisutna pan hemkhiazo peuhmahlo hi.\nKum tawmno khat khit ciangin, limsuai-nu, Arnold Jiménez in, a thusim pawlkhat, tua pa hilh hi. A enkha mi peuhmah a mittang in huup dingin kisuai hi a, a thusim taktak pen a mit nauta ahí hi. Naih takin en tentan lecin, tua nu’n bang en cih na tel ding hi. Tua nu’ mittangte in singlamteh tunga Zeisu mitsuan uhhi.\nSee also LESSON 6: KIPUMKHATNA LIMCINNATE\nHebrews laikhak sunga akigen Zeisu’ lim in, khauhtak mahin eite lungsim hong lazo hi. Tua lim in, Zeisu pen vannuai Ukpa, Pasian taklama a maangpa ci hi. Sim zawhloh vanmi in phatna, biakna leh pawhtawina pia uh hi (Heb. 1:5-14; 12:22-24). Amah ngiat asihna tawh Ukna aana leh dawi gilote suksiat zawh nading thu nei hi (Heb. 2:14-16). Zeisu in Siampi lianpenpa zong ahi hi. Mawhbaanglo, picing siangtho in, eite aiawh hongsem dingin van biakbuk sungah maang den hi (Heb. 7:26 – 8:5). Ama pumpi ngiat tawh a picing leh mikhempeuh adingin khatveibek a ki piaknatawh tua hihzawhna khempeuh ngah hi (Heb. 10:1-14). Zeisu in Pasian leh mihing kikal ah thuciamthak tawh Palai in tua in kiptawntung ding hi (Heb. 8:6-13).\nZeisu’ lim a khuakna sungah mihingte lungsim a manzo pen in Zeisu amah ngiat ahi hi. Eite mahbangin numei’ sung pan hongsuak a, zia-et simmawh thuak hi. Tuate kawmkal ah Amah, van nuai laizang panin ukzawhna nei hi. Vantung’ nate ento leng, a muhnophuai na tampi atuamtuamte khempeuh in, amau’ laizang a tupa, eite mahbangin hong piangpa tungah i lungsimte hong huupsak hi. Zeisu i sanggampa, vantungah omin, eite mawhna, zumna leh puukna khempeuh adingin hong palaisak niloh hi.\nZeisu’ pumpi in hotkhiatna’ thu sungah khen thum in kikhen thei hi. Amasa in, Ama’ pumpi mahmah ahi hi. Christian nuntakna sungah haksatna a thuakngiat eite (Heb. 10:32-34) adingin, i upna hong picingsakpa ahi hi. Mawhneite tungpan mahin a thuaksawnpa Amah etkul hi (Heb. 12: 1-4). Anihna ah mapangkhawm, cikhat sakhat suakkhopna ahi hi. Pasian’ khapsa gamlam zuanin khualzin mite adingin, Zeisu in Joshua thak ahi hi. Hong makaihna zuiding (Heb. 3, 4, 11, 12) hi. Athumna in vannuai buppi ahi hi. Zeisu in Adam thak hi a, leimite adingin Mihing’ Tapa ahi hi (Heb. 2:5-10; 12:22-28).\nPasian’ hong itna a zaina, a sauna leh a thukna lung-lutsak pen a kikhuak Zeisu’ lim ahi hi cihthu tu quarter sungteng i sinding uhhi. A kisuai Zeisu’ lim in khangnopa lungsim a lak mahmah bangin; Hebrew laikhak sunga a kikhuak Zeisu’ lim in, eite mit bek hi lo, i itna i zahtakna nangawn hong lazo lua hi. Amah in eite’ sanggampa in vantungah maang hi.\nSee also SS 4th Qtr: Khrih Sungah Thu-um Mite Pumkhatna\nFélix H. Cortez-Valles pen, Andrews University ah, Laisiangthothak thusinna lamsang (New Testament Literature) ah Associate Professor ahi hi. A zi pen Alma Gloria Alvarezhi a, ta nihnei a, khatin New Jersey ah Pastor asem Hadid; leh a dangkhat in Andrews University mahah kahlai a, Archaeology (leisung tangvante’ thu sinna) lam a sin Alma ahi hi.\nZSS 3: Thusim pan Pulaakna ah\nPrev post Topa Na Pasian It in\nNext post Piancilna: 2nd Qtr 2022


url: =Itna/Ngaihna Pen ABaih A Hih Loh. - Laibu Saal\nHome > Thuluui/Articles > Itna/Ngaihna Pen ABaih A Hih Loh.\nItna/Ngaihna Pen ABaih A Hih Loh.\nIh it/ngaihte khempeuh ei tawh ki tuak khinlo\nItna/ngaihna-in mittang a na neihloh mah bangin, ih it/ ngaih khakte pen ei tawh a kituak pente na hi pah peuhmah lo hi. Adangkhat in gen leeng itna/ngaihna pen lungsim geelna ciangah na khempeuh alem ding ihsak hang, ei tawh ih ki tuakpih bek mah tawh nuntakna-ah lemtaang zo pan hi. Itna/ngaihna ii teel leh nuntakna ah haksatna tuamtuam a piang kheih mah bangin, nuntakna a lemtang nading teel zeel lenglah itna/ngaihna ki lunggulh thei hi. Leitung cihpen kicinna omlo hi.\nItna/ngaihna bek tawh haksatna te beizolo\nKi ngaihna a tam zaw pen etlawm takin hong ki pankhia aa khasiat huaitakin a tawp tam zaw hi. Hih in “ki it/ngaihna in lungtang ading thahatna ahih sam hang leitung haksatna khempeuh lem sakzolo ahihna” hong lakkhia hi. Ki itna/ngaihna a kho kheih nadingin itna/ngaihna bek ahilo, ki telsiamna, thuakzawhhatna, maisak zawhna, deihsakna, ki niamkhiatna cihte zong kisam hi.\nNgimna, lametna khempeuh tawh a khek kul itna/ngaihna kipkho zotuanlo\nIh ngaihna a kipkho theih nadingin ih lunggulhna, ngimna khempeuh ki taanlawh thei hi. Itna/ngaihna bek hangin mite hong zahtakna, ngimnate khek liang ding zong hi thei samlo hi. Banghang hiam cih leh mihing pen mite zahtakna, ngimna cihte omlo in ki nungta zo tuanlo aa tuate hong beileh itna/ngaihnate zong hong kisiathei hi.\nTua ahih man in leitung ah abaih khat zong omlo aa itna/ngaihna zong a baih hi peuhmah tuanlo hi. Ei Pasian um te-in Topa tungah ap-aa ei ading ahoih pen hong piak ding thunget ngiat ding mah a ki sam hi.\n~ Vung Hau Lun @ Hau Lun\nLaibusaal/Zomi eLibrary hanciamna tawh laigelh Sianu kiang cial-in aki gelh sak ahi hi hi.\nItna leh Sex Sianu Vung Hau Lun Thuluui/Articles\nItem Reviewed: Itna/Ngaihna Pen ABaih A Hih Loh. Description: Rating: 5 Reviewed By: Cinpu Zomi


url: =Nitak annekding atanu in neksak ahih manin Malaysia papi khatin atanu tuisa buak :: ZOMI DAILY\nposted on 2 January 2019 at 2:20 pm Lomkholna: Malaysia, News, Sawltak, World\nA nitak annekding atanu in neksak ahih manin Malaysia papi khatin atanu tuisa buak\nMalaysia gamsung ah papi khatin atanu tuisa buak cih Bernama pan kiza hi. Tua atanu pen kum 8 bek aphapan hi a, tuisa abuakna ahangpen atanu in anitak annekding neksak ahih manin, gilkiallua lumhamgawp in atanu takpi tuisa tawh abuak ciliang hi.\nHih thupiang pen George Town ah nung Thursday ni in thupiang hi a, Penang Police te genkhiatna ah tua nitak annekding pen azi in ahuansak cihi. Apapi pen Pre-paid Card zuakna ah nasem Sales Agent khat hi a, nasep aman ciangin zingsangtunglam 1am hunpawl in inn ciahpan hi.\nInn atun ciangin gilkial mahmah in, an aminsa nelianding cihtawh inn aciah ahihi. Ahi zongin a nitak annekding pen atate 4 in na gaihtumsak uhhi. Tua nitak an aneksak atate pen kum 3 leh kum 9 kikal kici hi.\nAn nekding aomloh ciangin a ihmukhin atate phonggawp in, tawnggawp a, benggawp hi. Tuakhit ciangin tuisa kuangkhattawh la in, atate thehphei sawnsawn hi. Tua tuisa in atanu kum 8 aphakhat pen thehpheikha pahhi. Azi leh ata adangte’n zong papipa ii agamtatna mu uh himahleh kuamah in khaamngamlo uh kici hi.\nTuisa akibuakkha atanu pen akhut, apumpi leh a awmsungteng kangdeugawp in avun kolhkhia hi ci’n thunei te’n zanni in genkhia hi.\nMore: Malaysia, Kota Damansara inndawl 17 panin naupangno kum 3 khat kiasuk in si\nTuabangin papipa agamtat khitciangin Police te’n amatding pataukik ahih manin, azi tawh taimang vingveng a, koilamtung cih kitheilo hi. A inn ah atate 2 nusia in anupa un ataimang hi a, tua anutsiat atate pen api in kepsak kici hi. Police te’n tua papipa pen mattheih nadingin akansan laitak uh kici hi. Gilkialluat zong lauhuai mahmahleh kilawm hi 🙂 Sawltak #zomidaily\nPrevious: Tulai Kawlgam Khuahun Kei’ Muhna ~ Thangboi\nNext: Aki vuknelh dikna thaikhia in ~ Tdkhen


url: =Zolai / Zopau Kei Ngaihsutna\nLast Updated on Tuesday, 10 March 2015 23:20\tWritten by Tongsan Admin\tWednesday, 04 March 2015 10:58\nLeitunga nam leh gam khangto i cihte khempeuh amau neihsa le lamsa bek tawh khangto hilo in, gamtuam leh minam tuamtuamte' neihsate amau' neihsa bangin azang siamte ahi hi. A diakdiak in Pau le lai lamah pau bukim anei kitam peuhmah lo hi. Mangkangte'n zong Europe gam sunga paute guk sakin aphuahtawm vive tawh a gelh/ zangh uh hi. Minam khangto masate' kampau ei a banga i laklut siam leh ei zong pau lamah i khangto pah ding hi. Mivom (Kala) ten zong Urdu le Sanskrit te' pau tampi laksak uh a, lai leh pau ah bucingh mahmah uh hi. Hindi pau zangte’n Hindi pau bang danin a zat uh QURBAN (sacrifice) i cih zong Urdu pau pan alak uh ahi hi.\nEi Zotate lakah zong unau Luseite in akim leh pam a om minam tuamtuamte pau leh ngeina banah tangthute a laksak/ guksak minam hi kha ding uh hi. I Zomi tangthu ahi Cing Khup leh Ngambawm, Thangho leh Liando tangthu i cihte zong amau a suaksak ta uh hi. Guwahati AIR panin a kipatna dingin Liando te unau cih daktal tawh tum zel uh a, a za mi khempeuh in Luseite' neihsa tangthu mah kisa lel hi. Tua banga mite a kalsuan laitak Zomite pen mi aa valak peuhmah a za nuam lote i hih man tuni ciang dong i khantoh ding bangin kikhangto zolo pah hi. Thu dang tuamtuamte ah manawtna a om sam hangin, lai lam etphat/ puahphat huai pawl khat enkhawm nuam hi hang:\nTuni ciang dong ei Zomi Tedim kampau zangte in laibul (alphabet) i neih nai loh pen i kim le pam a om i Zosuan pihte' neihsa laimal bang danin i ngaihsut khakna / zawhgawpna (influence) bang dan a i ngaihsut man hi kha ding hi. Tua bang ahih laitak i kim le pamte' lai i lak le zong lakdan i siam ding thupi hi. I theihsa mah bangin PLS te laibu bawl masa Tiannem cih bangte a kibawl lai-in ‘o’ zat dan pen Tedim lai tawh kibang hi. A sawt loin unau Kuki/Thado te a la in ‘o’ pen a sim dan ‘ou’ tawh hong gelh khawm ciangin Tedim lai / pau tawh kituak nawn loin mi tampite’n sim thadah lawh liang uh hi. A taktak in Zolai diktak a zang ki omlo a, Roman Script mah tawh ei kam i gelh kisam ahih manin ei ‘aw’ suah bangin i laibul (alphabet)te zong puah leng a ci nuam ka hihi.\nI Zolaibul te in a,b,c,d,e,f,g,h,i,k,l,m,n,o,p,s,t,u,v,w,z kizangh hi a, tuate Mangkangte lai ‘abc’...etc ci-in i sim a, mal khat zong i awsuah i laigelh tawh kituakkha peuhmah lo hi. “A”(e) i cih hang i gelh ciangin, “A”(An,Ak ..etc mah i ci hi. C (si) i gelh ciangin ‘ci,’ ‘cih’ in i gingsak leuleu hi. Kilehbulh lian ahih man i Zosuanpihte' awsuah in hong zogawp (influence) hi i cih le zong en a tuamin bawl pah leng hoih ding hi. A diakin i pau tawh kizomlo lah i gelh mun mahmah khat ahi ”G” pen Ji ahih kei leh Eg i ci a, aw man taktak suak thei peuhmah lo hi. Gi/Go cih bang danin alphabet ah bawl leng a nunga vowel kikoihte in tua laimal awsuah /awgin mangsak suak ahih manin, ama gin banglian in asuah /agin theihna dingin laimal (g,n,h,l,m) tengin amau awsuah man tak tawh kilam lo hi. Lalmal dangte ‘awsuah’ i ginsak kisam masa hi. Adangte (a ,b,d,e,k,p) te amau hihna mah tawh kilam a, laimal danga nungah kibelh selo hi. ak,bawng,dak,eng,khai,pai’ etc cih bang danin ama awsuah tawh kigelh thei a, i laimal gawm (spelling) hangin laimal dang ‘aw’ i suah / ginsak kul masa selo hi.\nA dangte bel a patna dingin laimal dang aw i ginsak masak kisam sese hi. Gentehna.. ‘g’ bang (eg or ji ‘) i ci a, ahi zongin ‘e & j’ ging masa mawk hi. Hindi lai ah (k, ‘kh’ ‘g’ ‘gh’)etc ci-in gelh uh a, a sim ciang un (Ko, Khaw, Gaw, Ghaw) etc ci-in sim uh hi. Amai lam a vowel om bang bangin a laimal awsuah nusia loin gingsak uh hi. Tua mah bangin i Zolai zong Roman Script pen Mikangte a lase loin ei awsuah tawh bawl leng Zosuante lak pan eimau awsuah tawh laibul (Alphabet) anei masa pen hilo ding i hiam cih peuh kei mimal ngaihsutna hong pulakkhia ka hi hi. Nang bangci ngaihsut ?\nPu Kham Do Pau ( Aizawl, Mizoram)\nZogam Khuapi Suahsakna\nLast Updated on Wednesday, 04 March 2015 02:15\tWritten by Tongsan Admin\tWednesday, 04 March 2015 00:45\nAphazah kician taktak lian ka theihloh hang ih Zogam Tedim khua ki-ukna sungah khuanoteng kigawm siangleh 80 val pha-in Tongzang a hih leh 30 val dingin ka tuathi. Tua sang tamzaw tham dinghi. Cikha lam bel tuatthei ngiat keng. Tua khuate lakah ka neu lai-a kipan nungkum ciangdong dong kazin teng gawmleng 18 ciangbang phakhinta hi. Ka zin kawikawi na lak-ah lamdang sa-in ka dot kiaukiau det khat-in banghang peuhmah in khua omnate tawng mahmah, gamla, mualkawm, ken kawm suanglak ah kiteenghiam? Khua tam, mi tawm, sum omlo cih hi mawkhi. Leitang hoih ci-in ong genuh khua om lualo hi.\nTua ahih leh bang hangin hih zahta-in kithehthang ziazua ihhiam cih ka dotleh, khanglui ih pu-le-pate kilem lo, kitawng, kinuak, ki do, gal lau, galtai, cihna hi pipen hi. Hih ki lemlohna thu gen ta dih dingbel hikei-in, Zogam khantoh nading lam tampi tak sungpan ka ngaihsutteh hih ki thehthang ziazua khua neuneute limtak geelsiam-in gawmkhawm theileng cih hi mai hi. Tua hih zole hang phatuamna, hamphatna tampitak ong om kha dingin ka lamen hi.\n1.Khuanoteng khawmthei-in, milip limlim ong tam semsem leh sumbawlna phual (market) ong zai zaw dinghi. Sumzuak sumleina(trade) ong khauhpai semsem dinghi. Inn 40 a pha khua 4 kigawm leh inn 150 val ong pha ek dingin, huan pan piang mehteh mehgah ciang nangawn a kipan kizuak kileina ong khang semsem dinghi. Sumbuk zong ong tam thei dinghi. Tua lo sumbawl theih nading lampi tampi om lai-in teh.\n2.Kumpi lampan, ki-ukna tawh kisai hamphatna kingah beh dinghi. Khua neuneu(village) teng gawmkhawng thei lehang khuapi-meng(sub-town) khat ongsuak-in, khuano neu khat’ ngahtheih hamphatna pan khuapi-neu khat ngahtheih hamphatnate kingah beh dinghi. Gentehna-in, milip ong tam limlim leh lampi, lei, pilsin sang, zato, siavuan siamah cih bangin mipi phazah tawh kituat, khua dinmun ciangtan na tawh kituak a kipia hamphatnate ong nawh zaw deuh dinghi.\n3.Gam tuamtuam pan huhna ong lutdan lemin, honlut, honzat theih ong om zaw dinghi. NGO zum te mahmah zong khua dinmun tawh kizui-in a ki tusak hi-in ih khua-ah mipi ong tam-in khuano pan khuapi-meng, khuapi meng pan khuapi suakto mawk lehang amau zong tua tawh kituak zum le huhnate ong piathei pah ding uhhi. Gamdang tungsa ih mipihte mahmah in zong khua-le-tui khantohna ding ong panpih nate-uh kigawm khawm theileh vai lianpipi, na lianpipi kizo khia dingin ka lamen hi.\nA dang hamphatna tampi om lai dingin ka um hi. Hihteng pen ommuan in ka lungngaih khak teng hi. Khuano (village)teng pan khuapi-neu(sub-town) suaksak in, tua khuapi neu ong tam sesem leh,pawlkhatte khuapi taktak(town) ong suak dinghi. Tua khuapi teng gawm khawm thei lehang ki-ukna phualpi (district office), tua pan state cih nangawn ki zomto thei zawdeuh dinghi. Ngaihsut dingkhat-ah, thunei’ khatpeuh pianna khua thupit bawltuan cih omlo-in, a leitang hoihna zuidan, lampi sial lemzia cihdan tehna (criteria) hoih neihmasak huaihi. Tua lo in thuzawh na peuh tawh hih ding hoihlo hi. Mipi makai, biakna maikaite le thunei zawdeuhte hih khuapi suahsakna nasep (process) limtak tel sitset masak huaihi. Khuapi suahsakna' hamphatnate amau ih telsiang sak (convince) sak zawhkeh ong lem lo dinghi.\nHih khuate a gawmkhawm hile hang pu-lepate phuhsa khua, neihsa leitang, ka lam kiatna ci-in nusiat ding haksa kisa mahmah dinghi. Pau-le-awkaih vai, beh-le-phung vai-in zong a teengkhawm theilo phial tampi om dinghi. Tua mun ah, ih veksik-in ih kibatna ahi Zeisu Khazih sungah innkuan khathihna le Zomi ah pumkhat hihna cih dinmun kibatnate mah siksan in hanciam huai hi.\nTua bangmah-in hih pen a thu-in gen a baih hang sepna taktak lam-ah baihngial lo dinghi. Kumpi lamtemahmah zong hih urbanization lam kiva tawm-in ka um lelhi. Tua hih man-in kha 1 sung in kikhin hamtang ding cihdan, sun khatthu zan khat thu-in hih biangbuang lopthop hih theih hilo-in hih khuapi lamzia a sin taktak, a siamte tawh kum 3,5,7 planning kigin masak huaihi. A kinusia khua a om leitang zatdan vai zong buaipi khat ong om dinghi. Kumpi-in mihau, sum nei khatpeuh zuakziau cih bang, thautawi kipawlna khatpeuh buk tomsak cihbang, mipite’ upna tawh kituak lo biakna dangte’ sang le innmun ding peuh in a zatsim loh ding ong thupi mahmah dinghi.\nBy: Pau Sian Lian ( Tongsan Columnist-Japan)\nZozum (Zomi White House) Yangon\nLast Updated on Friday, 27 February 2015 05:26\tWritten by Tongsan Admin\tWednesday, 25 February 2015 22:05\nKa nasepna inn sung hong lut khempeuh phial in bizu pangh a ka lim suan mu uh hi. Pawl khat in ‘bang ahiam’ hong ci in pawlkhat te leuleu in ‘thupi kei lua ei’ hong cihsan uh hi. Tua ka limsuan pen Yangon a Zozum akicihna mun a hihi. Bang ahiam hong cite kiangah “Hih pen Yangon khuasunga ih Zomite zumpi Zozum a hihi. Hih mun panin Zomite minam leh gamvai ah khuaphawk ih kipatcilna ahihi” ka cih ciangin lamdangsa uh hi. Amau upmawhna ah Zozum cia a minthang vangvang khat pen hibang dingin lamen het lo ding uh ahihman in lamdang a sak uh pen mawhsak huai lo hi. Ahizongin amun leh amual a thupi masa hi lo zaw in, tua Zozum a kicihna munah kuateng tu a bang thu teng kikum uh, bang teng kisem khia, bangzah ciangin Zomite lungsim sungah mun ngah cihte a thupi hizaw hi.\nMi tampi takin Zozum ih cihpen a zum dangte bangin a nasia mahmah dingin ngaihsun uh hi. Zozum sunga nasemte pen Coat leh Necktie tawh Aircon omna sungah Laptop leh van zat hoihnono te tawh a buai den dingin ngaihsutna kinei kha ciat hi. Zum sung lutna kongkhak naleng zong Automatic Door hi phial dingin ih um mawh hi. Kei zong tuabang ding mah ka sak manin Pu Cin Sian Thang Malaysia ah hong pai tungin “Pu Thang aw Yangon a Zozum a kicici pen a takpi mah ahiam, a nasia hiam?” cia ka dot leh “Om bel om mah e. A nasia lua bel hikei. Kalate niangtuisai a singkung nuai khat hi lel. En Zozum cia ih minthansak keei sam hangin Saineipa in ama sai sungah Zozum a om lam zong thei kha ken teh” hong cihsan hi. Tua laitakin a geiah Lengtong Kamkhen na zol nuih piaupuou hi. bang bang ahizongin Zozum nei ih hihman in angtan huaiin hampha kisa ingh.\nHih Zozum ah zumkah pen mi kitatsat ngei lo ci hi. Zingsang sai kihon a kipan akikhak dongin mi dim den hi. Namdangte in mun ngah lo bek hi lo in, tua Zozum sungah paudang kizangh ngiat lo hi. Lengtong Kamkhen in a genna ah“Zozum pen leitung level a nasepna hi. UN tawh a kizakim ahihi” acih pen ahi lua ding mah ahihi. Gamdang pai ding Passport bawl Zomi peuhmah in tua ih Zozum na pha hamtang uh hi. Tua bek hi lo, Zomi sungah minam avei, Politics lam asem, Zogam aa ding deihsakna anei teng kituahkhopna mun zong hi in, Pasian thu sungah a thahat tampi tak zong Zozum a pha lo kitawm mahmah ding hi. A tomin cilehang Zomi sungah a teitang leh a pilvaang khempeuh atamzaw in Zozum na pha ciatciat uh hi. Tua ahihman in UNO leh Leitung bup in ih Zozum hong theihpih sese loh hangin ei Zomite aa dingin vai tampi a kihawmna ih Zozum pen Zomi Parliament House hong suak hi.\nZomite Politics (Gam leh minam vai) lamah ih mit khua hong vaak kipatna mun pen ih Zozum hi cilehang 80% maan ding hi. Bang hang hiam cileh hih Zozum ah a tu phadiak teng pen mi maimai om lo uh hi. Pu Gin Kam Lian, Lengtong Pauno, Khup Mung, Lengtong Kamkhen, T.S. Khai(Zogam lapu), Zogam Lalpu, Khen Za Sian (adang tampi omlai) te zumkah denna Zozum pen mite aa dingin niangtuisai singnuai khat a hih lel hangin ei Zomite aa dingin mundang tawh teh theih loh mun thupi Zomi White House zong ahihi. Zozum ih cih hangin a mun thupi kei lua ci kha ken Pasian tapa Zeisu hong suahna zong bawng ankuang sung hi lel hi. A bawng ankuang sung a thupi hi lo in, a sunga hong suak Zeisu a thupi hizaw hi. Tuamah bangin Zozum ih cih zong amun a thupit loh hangin Zozum sunga tu Cabinet Ministers teng a thupi uh ahihi. Budha in Budhism biakna hong pat khiat theihna dingin Bodhi singkung nuaiah pianthakna a ngah masak mah bangin ei Zomite’n zong hizah ciang Zomi tawh ma ih pankhopnate ah ih lawhcin theihna pen Singkung nuai Zozum pan hong kipan hi kici thei hi.\nKei lian in Zozum ka sikkhak nai loh hangin a thupisa ka hihman in ka nasepna inn sunga bizu pangh ah ong hawh peuh muh theih dingin Zozum lim a suang ka hihi. Ih Zozum pen Zomite a zawng a hau, a pil a siam, nautang leh ulian a neu pen pan a lian pen dong in minam leh gam thu a kipan thu tuamtuam ih kikupna mun ahihman in Zomite lungsim sungah cikmah hunin mang ngei nawn lo ding hi.\nZo Sunni pa'n,


url: =Zomi nam ni tangthu :: Heileilaitai\nHomepage > Zomi nam ni tangthu\nVaphual Zomite Kiciaptehna\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte ih dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:-\n1939 kum khit ciangin suahtakna ngah nanga hanciamna hong nasia semsem hi. Zomite’ khuamuhna zong hong zai semsema, Zomi Kipawlkhopna panmunlente in gamkeek Mikang kumpi’ tungah anuaia bangin nam 9 na ngen uh hi. Tuate in:-\n1. Zogam in Zanggam tawh a kibanga ki-ukna lama phattuamna angah nading.\n2. Zogam ki-ukna pen Zomite deihna tawh kizui-a Thukhunpi bawlnang.\n3. Pilna lam, cidamna lam leh sumzuak sumleinate a khantoh nanga puahphat nang.\n4. Zogam pilna sanglam aman langa puahphat nang.\n5. Suakta taka Biakna zuih theih nang.\n6. Zogam lampi kizopna amanlanga hong bawlsak nang.\n7. Zogam leh Zanggam suakta takin kikawm kizop theih nang.\n8. Zomite mimam dangte tawh liangko kikima kizop theih nang.\n9. Kawlgam in suahtakna a ngah ciangin Zogam in zong a kibanga a ngah pah nang.\nKawlgam in Suahtakna ih ngah cil ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kul ta hi. Palimanah Zomi tangpi tangtate’ lungkimna tawh a kitel palai puak ding ahih hangin Minam kim Palimante- ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi. Tua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua-ah 1948 kum Tuun kha (February) kha 12 ni pan 22 ni dong nasia takin kibawl hi.\nTua khawmpi a ni nihni-in Tedim pana Pu Thang Khaw Kai in thu sunna nei hi. Tua in Suahtakna ngah ma hun lai-in Zogamah Gamkeekte’ hong nutsiat gamah hoihlo ahi hi. Ukpite leh Khawkukte’ hong uk cipna hanga a piang mi zawng tangpi tangta’ tungah kilawm kituak lo-a siah donna, kuli vanpuate thaman pia lo-a sawlna, mizawng nautangte in khua-ul sisan luanga a thalawhsa, a sepsa tungah thuman lo-pi a laksakna, akipan a thuneihnate uh uang zatluatnate’ hangin nakpi takin gentheihna kithuak hi. Tua ahihmanin hih Ukpi ngeina tawh ki-ukna a zung natawmin longkhia-a ei leh ei suakta taka mipi’deih ngeina tawh ki-uk na’ng cih ahi hi.\nTua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muangte nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi’ deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\n1. Hih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in,\nZomite’ khang tangthu sungah kithutuah diamdiama Zomi Nam Ni bawl theih denna,\n2. Mipi atamzaw deihna tawh ki-ukna ahi Democracy ngeina zatna\n3. Kipumkhatna ngahin ih gam a kip den na’ng leh Zomite minam vai lampan deihta kipanpihna zong ahi hi.


url: =USA aom “Home Depot” Company in nasemding mi 80,000 behlapsawm ~ ZD :: ZOMI DAILY\nposted on 5 March 2017 at 8:56 am Lomkholna: News, Sawltak, USA, World\nUSA gamsung aom “Home Depot” kici Company te’n Spring sungin nasemding mi 80,000 bang behlapding ci’n tangkokhia uhhi. Tunai Company dangdangte’ nasemmi akhiamlamdang hizawmahleh Home Depot in mi tampitak lakbeh sawmzaw uhhi.\nNasemding mi adeih uhpen Position tuamtuam hi a, Cashiers, Freight Handlers, Customer Service Representatives cihbang hiphadiak hi. Tuapen Permanent, Part-time, Seasonal cihbang in septheihding ahihi.\nNasep ngahtheih nadingin Application bawlziapen abaihmahmah dingin vaihawm uh a, Smartphones leh Tablets khatpeuh panin nasep ngetna Job Application kibawlziau theihi. Home Depot te’n a website tungah asuahsakna ah nasep ngetna Job Application bawlzia pen abeisa hunsangin 80% bang hun tawmbei zawding ci uh a, Minute 15 sungin nasep ngetna ki bawltheiziauding ci uhhi.\nHome Depot ah nasep ngetna ahi zongin, vanleina ahi zongin mikhempeuh in nasep baihlamtak leh olno takin ahihtheihding uh ki lunggulh hi ci’n Human Resources ah Executive Vice President asem laitak ahi Tim Crow in genkhia hi.\nAT&T Company te’nzong US gamsung ah nasepthak pawlkhat pulakna nei uhhi.\nAT&T pen Telecommunications Company minthang mahmah khat hi a, nidang in US gampualam ah nasep apiakte tu’n US gamsung ah semsaknuamzaw ahih manin, nasemding mi 3000 bang sapbehsawm uh cih Fox News pan kiza hi. Nasep neilo te’n na kan dih un 🙂 ZD Sawltak #zomidaily\nPrevious: Philippines ah ngawngtan athuak Germany gammipa luanghawm ki mukhiata ~ ZD\nNext: SoyNut Butter te E.coli natna tawh kizopna om ahih manin nekding lauhuai ~ ZD\nKalaymyo khuahun pawlkhat\nMinam leh Gam a langpangte gimpiakna ~ Hau Za Cin


url: =Pianna pa tektek in atanu luppih ahih manin thong kum 12 val kia :: ZOMI DAILY\nposted on 26 July 2016 at 7:49 pm Lomkholna: News, Sawltak, Singapore, World\nSingapore ah numeino khat apianna apa tektek “biological father” in zawhthawhthu tawh luppih ahih manin thong kum 12 leh kha 6 kiading in thukhenmang te’n thupia uhhi. Hih numeino pen apianna apa tektek in abawlsiat pen kum 10 aphak hun akipan hi a, kum 19 aphakciang inzong khatvei luppihkik leuleu cimawk hi.\nNumeinonu pen Primary 4 (innlam hileh tan 4) khawngbek hipan hi. Nikhat apa in sanginn ah vadawn in inn atun ciangin kisilbuk sungah zawhthawhthu tawh na omkhoppih cimawk hi. Tuahun in numeino pen kum 10 khawngbek hipan hi.\nKum 19 aphakciang inzong tuadan mahin omkhoppih cihi. Hihbang in aomkhoppih ciangin numeino in apa kiang ah “Pa te khempeuh in hihdan in atanu te aluppih mahhiam” ci’n adot ciangin apa in lamdangsa leh nuam savat hetlo cihi. Ahi zongin omkhoppih veve cimawk hi.\nTawlpi khat numeino in kuamah genkhiagamlo in asimthuakthuak khitciang in khatvei thasan in palik te kiangah Report pia in vako hi. Tuaban in athu aki theikhiapan himawk hi.\nPapipa pen kum 51 hita a, mihai zong ahisamlo apilmawhlo dingin akilawm Technician khat ahihi. Zanni in agamtatsana te hangin thongkiading in thukhenzum pan thu akipia ahihi. Ataktak in Singapore leh Malaysia khawngah ciangduai tawhzong tawsat daan akipiazel hi a, hihpa pen kum 50 valkhin ahih manin ciangdual tawh tawsat bel kipianawnlo cihi.\nHihbang thuthang te Zomi Daily panin konggelhkhiat uhciang in numei leh pasal vai pulaknopna hilozaw in innkuansung theihhuaithu ahih manin kong suahsak uh ahihi. Hih numeino pen kuamah genkhia ngamlo in amahguak in pumthuakcip a, khatveivei amahleh amah ki sihbawlding ka ngaihsunzelzel cihi. Mihing amauleh amau aki sihbawlte innkuansung hamsatna tuamtuam aommanmah ahihi. Hihbangdan innkuansung ah aomkhawng ihtheihkhakleh kumpi thuneite kiangah zasakpahni ci’n kongzawn uhhi.\nAsimthuak khinkhian nahih lehzong amanlang in thuneite kiangah zasakpah in. Domestic violence ci’n innkuansung kuamah hong theihpihloh in abuai simsim omkhinkhian theihi. ZD Sawltak #zomidaily\nPrevious: Khangno le Media, Media le Nuntakna ~ Zam Thuam\nNext: Dahpihna leh Phawkna laikhak pawlkhat ~ Rev. Khup Za Go\nTulai Zomite dinmun leh mailam ding ~ Khup Lian Thang


url: =Kim Jong Nam vai thukhenna zummai ah Security khauhsak mahmah ~ ZD :: ZOMI DAILY\nposted on 1 March 2017 at 9:50 am Lomkholna: Malaysia, News, Sawltak, World\nMalaysia, KLIA2 sungah akisuamlum Kim Jong Nam vaitawh kisai in, akihel numei 2 te tuni (Mar 01) in Court ah thukhenna aki neiding hita hi. Thukhenna akineih nading Sepang Court Complex maiteng ah Media tuamtuampan mi tammahmah ahih manin, Security zong khauhsak mahmah uh cih theStar pan kiza hi.\nSepang Court geiteng munkhempeuh phial ah Police te’n ngakcip uh a, Traffic Personnel tezong mawtaw alut apusuak encik in buaimahmah uhhi.\nMedia Agency tuamtuam panin Reporters te zingsang 5am akipan hih Sepang Court maiteng ah thuthang kanding in ngakcip uh a, ahi zongin Reports khempeuh asungah ki lutsak tuaklo hi.\nReporters alutding khempeuh Registration limtak bawlsak ciatciat uh a, asungah Electronic van puaktheihding pen ciantan mahmah uhhi. Mobile Phones, Laptops, Recorders cihbang Gadgets tuamtuamte Court sungah puakding phallo uh a, Security Counter ah apsak uhhi.\nNews Agency khatpan in Reporters 2 tabek lutkhuan pia uh a, alut khempeuh pumpi leh vanpuakteng limsit mahmah uhhi.\nJournalists zaval bang alutnuam in Complex maiteng ah ngakcip uh himahleh avekin lutsaksawmlo hileh kilawm ci uhhi.\nMedia Personnel zatampi lutnuam himahleh atampen Malaysian Pressmen 15 leh International Journalists 15 tuakbek lutsaksawm hileh kilawm kici hi.\nSepang Court Complex sungteng zong Police Officers leh Personnel akigawm in mi 199 in Security mawhpuakla uh ci’n Police Sources te’n genkhia hi.\nKim Jong Nam sihna vaitawh tuni thusitna athuakding pen Vietnam gammi numei Thi Huong leh Indonesia gammi numei Siti Aisyah tegel ahihi. “VX nerve agent” kici alauhuai mahmah Chemical Weapon namkhat tawh Kim Jong Nam asuamlum uh kici hi.\nVietnamese Thi Huong pen February 15 ni in akiman hi a, Indonesian Siti Aisyah pen February 16 ni in akiman ahihi.\nRelated: KL Airport sung Kim Jong Nam asuamlum numei 2 te thusitna kinei tading ~ ZD\nHih numei tegel bangci bangin thu hongki khendiam cih leitungbup in alunglut mahmah laitak ahihi. ZD Sawltak #zomidaily\nPrevious: Myanmar – China gamgi dungah buaina hangin mi 160 in sihlawhkhin ~ ZD\nNext: Huawei Smartphone te metnawnlo ahih manin, nasemte Job Cut patau ~ ZD


url: =■ Article : A VENG THEI NAILO UKCIP GALKAP MANGTE HONG NUSIAT BUAINA ZUNGPITE -7 minutes read\nPublished on: 2021-04-03 10:47:51\nA beisa March kha 31 ni-in CRPH in 2008 Thukhunpi kiphiat siang ta hi, ci-in tangko uh a, gampi thak vai ding thusuah zong bawl uh hi. Thusuah khenpi nihna ah Federal tawh kisai thu gelh uh hi. Hih federal thu mah bulphuhin kinialna tampi hong piang pah hi. YUOPS (Yangon University Open Political Society) kihelin Federal Law Academy leh BBP Resistance cihte in amau online page te ah hih federal vai tangkona pen lem lian kei veh aw, ci-in gen tek uh hi. Tubang hun laitakin amaute man hi, khial hi, cihte koih phot ni. A khat lamah CRPH tangkonate pen hoih tak ngaihsun loin mitsinsa in pawlkhat in sang thei kha ding hi. Tubang hun laitakin amaute man hi, khial hi, cihte koih phot ni. Hih bang mite mah zong CRPH tupna a lawhcingsak dingte vive ahi uh hi.\nCRPH kalsuanzia leh makaih dan thukimpih, cih ciangin CRPH hoih nadingin CRPH tangkonate siksan kician nei-in a kawk siam zong om ding a, ahi zongin mitsi ziau in bangbang kisem ta leh hoih a sa ngiat zong a om ding mah ahi hi. Pilsinna a hoih het lo gam a khangkhia kha vive ihih manin a tung a i gen mi, pawl nihte lakah a nunung zaw pen mi a tamzaw tham hi laidep hi. Tua bang mipawlte in thu limtak ngaihsun lo, kan loin om lel mawk uh hi. Dah huai mahmah hi napi thuman i dinmun leh i phatan hi phot hi. CRPH in bangbang sem ta leh hoih ei, a cih den keei uh hangin Federal ngahtakpi ciangin federal thupomzia leh democracy kalsuanziate a sangzo takpi ding uh hiam, cih pen lunghihmawh huai hi. Sang zo lo kha mai takpi ding uh a, tua pen hong ukcip Galkap mangte hong nusiat guhnatna khat hi, a ci nuam ihi hi.\nLamkhat panin tua bang mite lungsim ah federal hong san theihna dingun 2008 Thukhunpi a kiphiatna hangin amaute noptuam nading federal thupha a omzia, 2008 Thukhunpi a siathuaizia cihte hong muh siam leh hong san siam nadingun hanciamin genpih kuppih kul hi. Tua hi kei leh CRPH in a gen peuhpeuh hoih sa khin napi federal bang a kalsuan taktak ciangin lungkim lo kik thei ding uh a, lamkal ah hong bah sak thei ding hi.\nHi bang federal thutheihna, democracy thupomziate mipi tel kim dingin kigenpih kikuppih ding, cih thu pen tu dinmun a aituam minam hamphatna a ngah Bama kici Kawlmipite tungah hi phadiak hi. Hih thului sungah thu nih gen ni. Khatna pen minam aituam hamphatna a ngah Bama Kawlmite thu hi a, nihna ah khuatang nuntakna hong tuamcip thumuhzia pawlkhat laih huai, cihte hi ding hi.\nKawlmite in minam aituam hamphatna ngah, cih pen bang ahi hiam?\nMatthew J. Walton in ‘The Wages of Burman-ness’ kici laibu a gelhna sungah Kawlmite ngah aituam hamphatna hang a buainate teltakin na gelh hi. Ama genna a tomin genkik pak le hang, “1938 kum pan kipan zanggam khuapi a om mi a tamzaw Kawlmite leh Mualtung a teng minamte in a kibangin galkapte ukcipna leh bawlsiatna thuak uh hi. Tua bangin a thuakna uh kibang hi mah ta leh Mualmite thuakna pen Kawlmite thuakna tawh kiteh thei lo hi. Mualmite in tam thuak zaw tham hi. Bawlsiatna cih ciangin thahna, khuazangbup haltumna, kuli vanpuaksakna cih bang zawhthawh bawl gawpna cihte hi. Kumpi neihsa news lianpite, TV leh radio thukizaknate ah Kawlmi ahilo Mualmite minam hihna identity mahmah melh gawp meng gawpin beisiangsak ahih kei leh a tuampi in midangte muhzia a kilamdang dingin bawl uh hi. Sang inn pilsinnate ah tualsuak minam kampau tawh laisin ding khaktan uh hi. Kawlmi ahilote peuhmah gam mi taktak hi lo bang keekin bawlnate zong bawlsiatna mah ahi hi.”\nTua bangin Mualmite in sumzon paizonna, nuntak khuasakziate ah Kawlmite mah bangin liangko kikim hamphatna a ngah nadingun amau pianpih minam hihna identity te tampi nusiat loh phamawh ciang dinmun tung to hi. Amaute pianpih kampau zang loin Bama kici Kawlpau zat loh phamawh ta hi. Gentehna in laitan nei mi lawhcing khat hihna dingin Kawlpau leh Kawllai siam loh phamawh hi. Tua banah Kawl kumpi in Mualmite pianzia leh ngeinate pen kemcing loin amau ut bangin kaisuk kaito uh hi. Nah Wah Tah hun lai-in khualzinna lam masawn nading ci-in Palaung (Kayan) mite pen gamdang mite lunglut dingin zep beh gawpin lakkhia uh hi. Palaung minamate in a ngawng uhah taukual vial uh hi, cih danin midangte muh dingin kilangsak uh hi.\nZanggam khuapi a teng Kawlmite pianzia leh ngeinate zong sang inn leh thukizaknate panin tua bang mahin gamdang mite lunglut dingin bawlin kipuah veve hi, a ci nuam om ding hi. Himah hi. Ahi zongin Mualmite zah in Kawlmite pianzia leh ngeinate pen kiphuak tawm kizem tawm gawp sam lo hi. Mualmite thuak bawlsiatna, tuambawlna leh nenniamna pen Kawlmite thuakna sangin lian zaw tham hi. Kawlmite in hih bang thute a theihlohna uh pen Kawlmite aituam ngah minam hamphatna hipah hi.\nTulaitak Kawlmi pawlkhatte in bang hangin mualmi thautawite khuapi ah hong pai-in galkapte hong dopih lo uh ahi hiam, ci uh hi. Lamet luat manin heh zawzen ta uh hi. Tua bang a heh ngawhna leh kikona in a hoih lam sangin Kawlmite leh Mualmite kikal hong kigamlasak semsem thei ding hi. Tua hangin hih buaina pen vensak mengmeng kisam ahi hi. Kawlmite dinmun panin hih bang bawlsiatna leh aituam minam hamphatna om mawk mah veh e, ci-in telin hong san theih ciang bekin minam kikal kilemna taktak hong piang pan ding hi. Hih buaina pen kin takin a manlang thei penin vensak ding vai lianpi anei ihi hi.\nUkcip Galkapte do huan phot ni, thudangte nunun phot ni… cih bang tawh lem het lo hi. Ukcip galkapte i do kawm mahin Mualmite leh Kawlmi mipite sung a om hih aituam minam hamphatna leh kibawlsiatna kinenniamnate i vensak loh phamawh hi. Bang hang hiam cih ciangin hih buaina pen Galkap mangte in hong nusiat kumtampi sung khaici a tuhsa uh hi a, Kawlmi mualmi om loin mi khempeuh adingin guhnatna suak ahi hi. A zungpi panin lot khiat loh phamawh hi. Tua hi kei leh theih loh kalin galkapte a thapia niloh i suak toto lai ding hi.\nLaih loh a phamawh khuatang kipawlnate sung a thuneihna (power relation) tuamtuamte:\nA tung a gensa bangin Kawlmite leh a dang minamte thuakna a suksiatzia kibang kim lo, cih pen Kawlmi mipite in a san theih khit uh ciangin laih loh a phamawh thu pawlkhat om to leuleu hi. Galkapte bawlsiatna i theihsa ahih hangin amaute hong khaici tuhte uh mipi lak leh minamte lakah tampi om khinin po khin ahih lam phawk ding kisam hi. Hihte laih ding ahih lam kiphawk lo thei hi. Suahtakna leh daihna tawh khuatang nuntakzia a thak i neih theih ni ciangin federal democracy tawh kituak khangthak ngaihsutzia khaici hoihte vawh kul ding hi. Tua bangin gampi thak lam loh phamawh ta ahi hi.\nTu abangin laih loh aphamawh thuneihna leh kizopziate cih ciangin minam khat leh khat kikal, mipite sung khat leh khat kikal kizopna ah thuneihnate thu a gen nuam ihi hi. Tua thuneihnate bang ci bangin khat leh khat kimemat uh hiam ensuk dih ni.\nKhuatang sungah ahuampi in mipite nuntak khuasakzia nam nih in kikhen thei hi. A neizawdeuhte leh a neilo mizawng leh mihau kikal hi. Ukna neite leh ukna a thuak mite ahi uh hi. Ukna neite in ukna a thuak mite sawt veipi a ukcip theih nadingun a lem bangbangin lam tuamtuam tawh semkhia uh hi. TV leh thukizaknate, sang innte zangin semkhia uh hi. Khat veivei tua ukna a nei mite ahih kei leh minamte gamtatzia dik a sa lo thumute leh a pau ngamte hong khang hi. Ukna nei mite gamtatzia leh a nasepnate uh pen ukna a khahsuah lohna ding uh hanciamna hi a, tua bang gamtatzia dik a salo a gen ngam mite leuleu ciangin gamtatzia leh khuatang nuntakzia a lam thak nuamte ahi uh hi.\nMitkha ah i bawl theih dingin gen leng. Gamkek Mangkangte hong tuncil lamin Mangkangte pen George kumpipa in hoih hi, Kawlmite tenna gam pen Mangkang khut nuai ah om ta ahih manin i angtang mahmah a, vang zong i nei mahmah hi, ci-in genin kipahpih hi. Tua thu pen TV leh thukizaknate akipan sang innte leh zum inn tuamtuamte ah gen ziahziah uh hi. Hih bangin ukna a nei Mangkangte lungdamna leh vang neihna pen ukna a thuak Kawlmite adingin kha vilvel ahi hi. Tua ahih manin Kawlmite sungah minam lungsim a nei tinten mi hong khangkhia pah hi. Kawlte pen minam lian, Mangkangte pen sal a hong man hong ukcipte hi, ci-in thu thangsakin lehdo ding kipan uh hi. Tu abangin hihtegel kikal a kikhung thuneihnate kizopzia power relation thu a gengen ihi hi.\nZanggam khuapi ateng Kawlmite in amau minam hihna bulphuhin sang inn laisinziate bawlin amau thumah sin dingin koih uh a, tua pen sangnaupangte in a sin uh ciangin ‘Kawlmite nasia lua,’ ci uh hi. Anawratha pen Kawlgam masa a phutpa, Bayinnaung pen Kawlgam nihna a phutpa, Alaung Phaya pen Kawlgam thumna a phutpa ci-in sinsak uh hi. Tua khit ciangin ukcip Mangkangte hun, tua hun a bei ciangin Kawlmite in a lehdo hun, cih bangin kisinsak hi. Hih bangin pilsinna sang innte ah Kawlmite thu bekbek kisin ahih manin Kawlmite nasia lua, adang minamte bel thu hi kei, cih dan khat suaksak uh hi. Mualmite tawh kisai a gen uh ciangin “Gambuppi kitapkhap lohna ding” cih bekbek hi denin Mualmite khimcip hencip uh hi. Tua bangin Mualmite pianzia leh ngeinate melh bawlin amanthan nadingin na semsem uh hi.\nZanggam Kawlmite tampi in hih bang thute pom mahmah uh a, ahi ding mah sa lel uh hi. Kilawm lo hi, dik lo hi, cih zong phawk kha nawn lo uh hi. Sang inn, thukizakna tuamtuam, sang inn laisimbute ah kumpi in tua bangin Kawlmite liat sem nading leh Mualmite maiman nading semkhia uh hi. Hong khangthak ding federal democracy gampi thak hunah hih bang kalsuanzia leh nasepnate laih loh phamawh ta ding hi.\nA tung lamah gensa bangin CRPH ii political goal pen a taksuah theih nadingin ukcip galkap mangte in khaici a tuh uh leh hong nusiat uh buaina zungpite guhnatna pen a thak tawh laih a, federal tawh a kituak nuntak dan leh kalsuanzia a thak tawh gampi lam khop loh phamawh ahi hi.\nPhoto : 1947 Kum Panglong Khuapi ah Chin State pan Panglong Thukimna suaikai a apai teng limlak. Zomite pen Myanmar gam a ohutkhiate ihi a, Myanmar gam ah Kawlmite tawh kibangin liangko kikimna leh hamphatna i ngah kim nai loh hangin innteek ihi hi.\n(Hih thului pen YUOPS te in a gelhkhiat uh hi a, Tedim Post Tanute in Zomi mit tawh a kisim ciangin a telnop dingin YUOPS Facebook Page pan hamciamin hong lehkhiat uh ahi hi).\nReference: Althusser, Louis. Ideology and Ideological State Apparatus: The Reproduction of Capitalism. 1970.\nPhilp, Janette, and David Mercer. "Commodification of Buddhism in contemporary Burma." Annals of Tourism Research 26.1 (1999): 21-54.\nSalem-Gervais, Nicolas, and Rosalie Metro. "A textbook case of nation-building: The evolution of history curricula in Myanmar." Journal of Burma Studies 16.1 (2012): 27-78.\nWalton, Matthew J. "The “wages of Burman-ness:” Ethnicity and Burman privilege in contemporary Myanmar." Journal of Contemporary Asia 43.1 (2013): 1-27.\nShare | 470 View


url: =ZCD Party in tulaitak Challenging Moment pen Great Opportunity in ihsang zodinghiam :: ZOMI DAILY\nposted on 13 March 2020 at 9:06 am Lomkholna: Gosawmkhup, News, Politics, Zomi\nZCD Party in tulaitak a Challenging Moment pen Great Opportunity in ihsang zoding hiam! (Corona Virus ahilo, Gam leh Minam Maban) ~ GS Khup\nZCD Party Ngimna Bulpite leh Thumeilette sung ah;\n(1) Zomi Min (Zomi Identity) tawh hong kiciapteh theihna ding,\n(2) Kawl Gam pen Federal Union tawh a kilam zawhna ding,\n(3) Panglong Thukimna (Self Determination) a taksuak zawhna ding,\n(4) Gambup Thukhunpi (Constitution) laih ding,\n… cih thu bulpite kihel hi.\nZCD Party Dinmun\nZCD Party Policy pen a tung a Thubulpi Li hi phadiak in ka thei hi. Kiteelpi a kilut ciangin taangpi tung ah atung a Policy tengmah taangko in Vote kingen hi. Taangpi in Vote hong pia in MP panmun Bial (6) bang ah kingah hi. Hih Policy atangtunna dingin Gambup Thukhunpi (Constitution) laih kul ding hi. Gambup Thukhunpi a kilaihna ah Zomi-te thu Zomi Makaite mahin ih sun kul, ih kuppih kul hi ci in taangpi panpihna ih ngah hi. Tuamah bangin, Zomi-te thu Zomi Makaite mahin thu sung thei hi. Gambup Innpi (Parliament) sung ah Zomi Makaite in tutna leh panmun ngah uhhi. Tuabek thamlo Gambul kalsuanzia ageelkhol UPDJC pawl sung ahzong panmun kician ih ngah hi.\nTu laitak in, Gambup Innpi (Parliament) sung panin Kawl Gambup Thukhunpi puah dingin NLD Party MP-te madawk in hanciam uh a, ZCD Party MP-te inzong thukimpih hi. Ahi zongin, lam-etna mahbang in Thukhunpi puah ding thukimna ngah zolo uhhi. Hih thu in mailam Kawl Gambup kalsuanzia ding thu tampi hong khelta hi.\nGambup Innpi sung pan Thukhunpi puah dingin thukimna a kingah zawhkei aleh, lam-et theih ding lampi adang khat in Panglong Khawmpi tung tawnin hanciamna hi a, abeisa hun in tua Khawmpi sung pan Thukimna a kingahsa Thumeilette zong Gambup Innpi sung ah kisung in, Gambup Thukhunpi sung ah tua Thukimna zui a puahphatna bawl ding nangawn kithukim zolo hi. Hih pen tu laitak a Gambup in a phukkhak Haksatna (Challenges) lianpi khat ahi hi.\nKawl Gambup ah hibang Challenges a om hangin, tu ni ciangciang, sak leh khang, sim leh mal, tuipi galkhat a om Zomi taangpi taangta inbel ZCD Party pen;\n(1) Minam Party hi, Minam Party mah Vote pia ni,\n(2) Zomi min suang Party hi, Zomi na hih aleh ZCD Party Vote pia in,\n(3) Minam tung a kilam Party hi, na Minam gum in,\n(4) Democracy ading a kilam Party hi,\n(5) Zomi khempeuhte Party hi,\n(6) Zomi buppi tung ah kilam Party hi,\n(7) Zogam khantohna dingin ma apang Party hi,\n.. ci-in kisang a, muanna lianpi tawh tha kipia hi.\nLam-etna om nawnlo maw\nTaangpi in Gam Makai dingin NLD Party leh ZCD Party Makaite ateel zawh Kum (5) sung lutta a, Term Khat abei kuan hita hi. ZCD Party Ngimna Bulpite leh Thumeilette a tangtun zawhna ding mualmong lungngai kibanglai hi. Gambup Thukhunpi puahphat zawhna dingin lampi bing semsem hi. Zogam ah Zomi-te in Thuneihna bukim angah theihna ding hanciamna ahi Zomi Movement maban sung pan, Parliament sung tawnin kalsuanna pen lungzin huaita tawh kibang hi.\nMinam Party koi lam ah\nGambup in hibang Challenges atuahkhak laitak in, ZCD Party in bangci bangin mainawt ding, Zomi Movement in bang lam tawn ding, Zomi taangpi taangta in koi lam ah pang ding cih thuthukte limtak geel kulta hi. Tuaban ah, 2020 kum pen Gambup Kiteelpi kibawl ding kum ahih manin, hih Kiteelpi a kibawlma in ZCD Party hi taleh, Zomi Movement hi taleh, Zomi taangpi taangta in hi taleh, a hun lap-in thu kician, maban kician, vai kician ahawmkei aleh, namdangte kikal ah, a tuantual pen, a ziakai pen minam kisuakzel ding hi.\nChallenges & Defining Moment\nTua ahih manin, ZCD Party in hih Challenges pen bangci bangin nawk ding hiam! Gambup huamin akilam NLD Party kalsuanzia tung ah kinga in, ZCD Party Policy teng sunsiahphot a, Political Party khat hihna ciangtawh khuadak in kalsuan ding maw! Ahihkei aleh, ZCD Party Policy leh Zomi Movement maban atangtun theihna dingin lampi kician khung ding maw! Kawl Gambup ah hibang haksatna Challenges pen akhangto gamte lungsim puak danmah in Opportunity in sangin, Party Kivaipuakzia limtak puahpha a, mainawt ding maw cihpen tu hun manpha (Defining Moment) sung mahmah in akhensat huai, kalsuan huai ding hi. Tu hun pau dan in, Policy Development kisam cini.\nGambup Party tung kinga ding maw\nKawl Gambup Thukhunpi puahphatna ding, Federal Union lamna ding, Tualsuak Minamte thuneihna ding cih Ngimnate pen Gambup huamin ma apang NLD Party tung ah kinga hi, USDP Party tung ah kinga hi, Galkap Kumpi tung ah kinga hi ci in, Minam Party hihna pan kidaithah sawm ahih aleh, ZCD Party a van zangtuam mahmah ding hi. A hun zui in, Political Party khat hihna tawh nungzuih ding hibek ding a, Gam ading deihsak zawhna tantan tawh Development lam hanciam ding hiding hi.\nHih Challenges pen Opportunity in sang ding hihang acih aleh, taangpi taangta in ZCD Party a sandan siksan in, Minam Party kician a hihna, taangpi tung a kilam a hihna, Mipi thuneihna (Democracy) bangin a kalsuan a hihna, Zomi khempeuhte neihsa, Zomi buppi tung a kilam ahih manin thutak leh kilangtak in kalsuanna (Rule of Law and Transparency) a om theihna dingin, a masa penin ZCD Party Kivaipuakzia mahmah puahpha in mainawt ding kisam ding hi.\nTuaban ah, Minam Party, Zomi buppi a makaih ding Party lianpi khat hihna tawh Party Makai panmunlen dingte zong a picing, mipil misiam, nasep siamna (Capacity) anei, gam leh minam a it, Zomi leh ZCD Party a gum tawntung ahih ding kisam ding hi. ZIUSA Kipawlna mahbang in Minam Kipawlna khatin din zawh ding kisam hi. 😊\nZomi Movement Maban\nZogam ah Zomi-te in thuneihna bukim ngah theihna ding hanciamna pen Zomi Movement kici hi. Abeisa hun sung tengin Zomi Movement alawhcin theihna dingin, Zomi-te in Minam Party dinmun pan Gambup Innpi (Parliament) sung ah thu sung ding, ma pang dingin kihanciam hi. Hih maban ma apang ZCD Party in Gambup Party ahi NLD Party kalsuanzia tung ah kinga in, a Policy leh Minam vaite ahong daihthah kulphot a, Development maban bekmah ahong nawt theih aleh, Zomi Movement maban a kalsuan theihna dingin lampi kician adang (Alternate Plan) khatbang sat kul thei ding hi.\nParliament sung panmah in, a beisa hun sangin aciik zaw, akhauh zaw, agam zaw in ma apang dingin kithawi ding maw, Parliament pualam pan mapan theihna ding lampi zong ding maw, Zomi Parliament maban phungvuh ding maw, NCA lampi tung ah mapan theihna dingin Zogam Galkapte phungvuh ding maw.. Gam leh Minam a it takpi, Gam leh Minam Mabante ah ma apang takpi, Gam makai, Minam makai, Khua leh Tui makai, Pawlpi makai, Khangno makai khempeuh in lungngai in, tu Defining Moment pen zangsiam a, Challenges pen Opportunity in sanzawh ding ka lunggulh hi. GSKhup (Tulsa, Oklahoma, March 12, 2020)\nPrevious: Topa ading maban ~ Sia Do Khup\nNext: USA, Florida pan Sia Do Kap Pau (Anlangh, Gualnam) in hong nusia


url: =Peter Nihna 1 | Siantongluan.net\nPeter Nihna 1\nPeter Nihna 1 |\nJesuh Khrih nasem leh sawltak ahi keimah Simon Peter in—- Eite Pasian leh Honpa ahi Jesuh Khrih a thumanna hangin kote upna zah mahin upna manpha a nei mite tungah lai ka hong khak hi.\nPasian leh i Topa Jesuh na theihna uh hangin hehpihna leh nopsakna thupha note tungah tampi tak hong tung ta hen.\nAma minthanna leh a hoihnate a neikhawm dingin a hong sampa i theihna hangin Pasian deih bangin biakna mantak i nuntak theihna dingin ama vangliatna in eite kisap na khempeuh a hong pia hi.\nAmah in piakdingin a hong ciam a manpha mahmah nate hih bangzia-in hong pia a, hih ama hong piak nate hangin leitungah a om siatna a piangsak thei duhluatna leh deihluatnate panin na suakta uh a, Pasian pianziate na nei uh hi.\nHih thu hangin na upna ban uhah gamtat hoihna na behlap un la, na gamtat hoihna uh thutheihna tawh na behlap un;\nna thutheihna uh pumpi ki-ukzawhna tawh na behlap un la, na pumpi ki-ukzawhna uh thuakzawhna tawh na behlap un; na thuakzawhna uh Pasian deih bangin gamtatna tawh na behlap un la,\nPasian deih bangin na gamtatna uh sanggam ki-itna tawh na behlap un; na sanggam ki-itna uh itna thukpi tawh na behlapzawhna dingun na hanciam un.\nHih bang hoihnate a kicingin na neih uh leh i Topa Jesuh Khrih na theihna uhah thahatin kimanna na nei ding uh hi.\nAhi zongin hih bang hoihna a neilo mite pen mittaw-in a gamla a mu theilo mite hi a, a mawhna lui uh panin a siangkhin ahihlam uh zong a mangngilh ta ahi uh hi.\nTua ahih manin sanggamte aw, Pasian in note hong sapna leh hong teelna-ah a kip taktak na hihna dingun hahkat mahmah un. Tua bangin hahkat le uh cin na puk ngei kei ding uh hi.\nTua hi leh eite Topa leh Honpa Jesuh Khrih Uk tawntungna sungah nuamtakin na lut thei ding uh hi.\nTua ahih manin note in hih thute thei khinin, na theihsa uh thumanah kiptakin na omkhin uh ahi zongin a hong phawksak kikkik ka hi hi.\nKa nuntak laiteng hih thute ka hong phawksak kikkik ding thuhoih khat hi, ci-in ka ngaihsun hi.\nI Topa Jesuh Khrih in teltakin hong genkhin ahih manin hih leitung pumpi ka nusiat baihna ding thu ka thei hi.\nTua ahih manin ka sih khit ciangin hih thute na phawkkik kik theihna dingun ka hihtheih zahin ka hanciam ding hi.\nI Topa Jesuh Khrih a vangliatna leh a hong paikikna ding thute note kiangah ka hong gen uh ciangin mihingte phuahtawm tuanthute siksanin a hong gen hiloin, ka mit mahmah uh tawh ka muh uh a vangliatnate a hong gen ka hi uh hi.\nVanglian Minthangpa in, "Hih pen ka it ka Tapa hi a, ama tungah ka lung a kim mahmah hi," ci-in genin, Pa Pasian in ama tungah minthanna vang leh pahtawina a piak laitakin komau pumpi mahmah tawh a om ka hi uh hi.\nMual siangtho tungah amah tawh ka omkhawm laitakun vantung panin hong ging awte komau mahmah in ka za uh hi.\nTua ahih manin kamsangte gen thute a man taktak ahihna thu ka teltheih uh hi. Note lungsimah Zingsol hong suakin khua a hong vak matengin khuamial laka mei taang bangin hih thute ngaihsun le uh cin hoih mahmah ding hi.\nNa phawkding uh a thupi mahmah khat in: Lai Siangtho sunga om thugen kholhnate, kuamah in ama pilna tawh a khiatna gen theilo hi.\nBang hang hiam cih leh mihingte in a deih manin mailam thugenkholh theihna a kingah hilo a, Kha Siangtho sawlna tawh Pasian kiang panin a hong pai thute a kigen ahi zaw hi\nTedim Lai Siangtho / Laibu: Peter Nihna 1


url: =Malaysia Zomi Cup lungsim puakziading kuppihna :: ZOMI DAILY\nposted on 16 February 2016 at 1:01 pm UTC+9:30 Lomkholna: News, Sport, Zomi\nLeitung ah kimawlna a ki ultunsakna a nuai a thuthum te kungmuipi a a ki nei a hihi.\n1. Lungsim leh Pumpi (cilesa) a ki leekkim a khan na ding\n2. Tu a i teenna Leitung a nuamzaw semsem a piansak na ding\n3. Gam khat le gam khat kiiitna kilemna khansak nading\ncih a hihi.\nTua ngiimna sang mahmah te a tangtun theih nading aciang aciang a han ciam ciat ihihi\nTua ahih manin khat le khat ki telkhial a hih luungluung cihte ong thu neu mahmah ding hi.\nAmerican Football pen Galngam vai mahmah hi. Kiphuul gawp. Kikaaituukgawp kibawhgawp cih hi a uthuailo tawh kibang hi. Tua pen Lungduai kisiinna Kingaihdamna ki maisakna kisin na hi.\nEi tapidaw te tawh kikaih mahmah hi.\nFair Play thu bulphuh in ” Na langte mun ah om dinginki ngaihsun den in ” cih hi a tuapen Topa Zeisu kammal ” Nang tung a ong kibawl ding na deih bangin na lawmte tung ah bawl in” cih hi lel hi.\nTua ahih man in ZOFA ahi zongin ZOMI World Cup a hi zongin ki demna a tuamtuam ih bawl ciangin tua kidemna a ki hel team khem peuh kigawm khawm Team khat hihangh cih ikitel ding leh ingiim na Unity through Sports hi cih i phawkden ding kong hanthawn nuam hi.\nDam Khua Nang\nSolidarite Olympique. IOC.\nPrevious: Dementia (Tek Natna) ~ Hau Za Cin\nNext: Cimphawng ki puahkawm, ZomiDaily simkawm in #2\n16 February 2016 at 11:31 pm\nZomi Cup Malaysia 2016 leh Tuimang\nA tunga thutawh kisai in Malaysia Zomi Cup 2016 sungah Tuimang leh Gawngmual Quarter Final Februay 12,2016 in ki dem uh aa, Tuimang 1-0 Gawngmual ahihi. Ki mawl sungin Thang Muan Khai No.22(Tuimang) in David Kap No.10(Gawngmual) a khuttawh na tum kha hi. Phitmut(refree) in Thang Muan Khai No.22 pa pen Yellow card pia in, David Kap No.10 papen Fall lua deuh ci-in Phitmutpa in Tuimang lamte Thuman zaw ci-in Bawlung ngahsak suihsak hi. Tua zawh a sawtlo in Tuimang ten Goal khat in na zo uh hi.\nBawlung ki demna hun khempeuh manta, ki mawl hun sunga buaina teng khempeuh Bawlung tual sungah Phitmutpa in siangsak khin in, a ki mawlte mipi khempeuh zong innlam ciahciatta uhhi. Gawngmual ten Tuimang te khat in a Khut hong zangh hi cih a khua nung-ah ZAM Board ah Laiphah uh hi. ZAM ten a khuakhua panin mi 2 ta Meeting ZAM ah nitak 7:30-9:00pm ZAM Board tengtawh sam uhhi.\nTuimang khua panin Andrew Kap ( Tuan Zom Kap) leh Kham Khan Khup na ki hel uh aa, Andrew Kap bang a tung masa lam-ah om pah in, ZAM makaipipa Hau Suan Khai in na khuapihte khat in a khut zangh ahih manin Gawngmualte tungah na thumpak un keiman hong vaihawmsak ning cih Andrew Kap tungah a zaksakvat ciangin Andrew Kap in Meeting a sapna thu, “Jan 25,2016 Zomi Cup 2016 Quarter Final kahding peuhmah holimna neihding”, acihtawh ki lehngat lua mahmah in Gawngmualte tungah Khiakha mah ung na cipah lian hi. Gawngmual tenzong maisak zolo hi. ZAM makaipi Hau Suan Khai genna ah na ki lemtuah thei hileh Thukhun zatkullo cih ahihi. Ki lemzolo ahih manin nitak ZAM board teng leh a khuakhua panin palai mi 2 tengtawh Thukhun 34 tawh ki tuaklo cih tawh thu na khentat uhhi. Tua sungah ZAM makaipa leh Gawngmual makaipi khauhlua mahmah ahih manin bangmah kicih theilo hi.\nZan nai 9:00pm meeting manta in, Leitungbup ki thuzakna tuamtuam ah Tuimang 1-0 Gawngmual cih ki gen kawikawi khin, amunmun panin Zan nai 9:00 zawhteh Tuimangten a zawh uh hangin suih theinawnlo ding cih thu hong gintakteh hih thu a za mi khempeuh in lamdang sa ciat uh aa, a diakdiak in Malaysia aom Tuimangmi aki mawl khempeuh leh mun tuamtuam aom Tuimang miten a thu ala a munmun ah ki kanpah aa, ZAM makaite zong ki contact pah hi. Thu khempeuh ni khat thu in ki kaihkhop zo paklo kikal leh Bawllung kidemna zong hong mansiangta hi. Thu khempeuh aki kaihkhop zawh ciangin ZAM makaipipa 2016 thuhang hi pen hi cihthu teltak in ki mu khiata hi. Hih vaitawh kisai in Leitungbup Tuimang miten makaite hong Simmawhna, Neu-etna, Bawlsiatna..cihte Thukkikloh ding lam Tuimangmi Sia leh makai lamten a munmun aom Tuimang mite kiangah vaikhak in, hong bawl Pasian tungah Thungen ni. Thukkik ding sawm keini. Thukkikna in Topa a hi cihtawh khitui tak keuhkeuh in amunmun aom Tuimang mite a tawldam thei penin ki om ciatta hi.\nThu khempeuh a kaikhawm..\nTuimang Media pawl.\nThe First Myanmar Healing Crusade Malaysia ading thunget cialna


url: =Banghang Zomi Aksi? ~ JK Kam :: ZOMI DAILY\nposted on 18 October 2014 at 8:01 am Lomkholna: Article, JKKam, Video, Zomi\nDr. Cin Do Kham hong nutsiat lai-in pammaih sa leh nasa ngeungau ka hih manin la dawngkhat ka phuah a, “ZOMI AKSI” ka ci hi. Tu in kum khat hong cingto hita a, zingciangin Tulsa-USA ah Zomi Gospel Concert tawh gawmin phawkna hun kibawl ding hi. Tua laia group song ding Mrs. Kham (siapa zi) ii hong ngetna tawh la dawngkhat ka bawl leuleu a, “KHANGTHAK KHAICI” ka ci hi.\nKei mimal tungah nahoih hong sepna hang leh ka kimeltheihna hang hi zawloin, hong nutsiat taktak ciangin leitung kiuli a om Zomi teng ii lungtang zinling bangin hong lokgawp zo a, kidah in ki thanemin ki lungleng gai tek ahih manin ama thupitna ka phawk sansan hi. Kuakua tawh kiho le hang a kam uh pan “Ih Zomi makaipa in hong nusia, tun kuan hong makai zo nawn mawk ding?” cih ka limzak mahmah hi. Zomi bup mi a tampen ii dah khopna, ka theih khialh kei leh, kei khangah tu a bek ka thei pan hi.\nGZI & GZA ah makai ahih sam hangin makai ahihna sangin a veina lian ka sa zaw hi. Vote tawh makai dinga a kitel thunei makai nam hiloin, deihsak kipumpiakna leh veina bulphuh makai, a kipumpiak tawm makai nam ahi zaw in ka mu hi. Makai in kikoih kei leh zong ong gen kammalte ki lamdang tuan in ka um tuan kei hi. Tua manin deihsakna- veina tawh makai lungtang a puak lam ka telpih mahmah hi. A kisawl nasem hiloin, sep huai a sak a sem giap ngam makai hoih khat ahi hi.\nZogam Aksi, Dr. Cin Do Kham ~ JK Kam\nLeitung bup a om Zomi khempeuh phial kidah a, akpi mu in a mat ciang a khuangai aknote bang kisa in Zomi ih khateem hi.\nKap buabua loin, kidiik niloh hi hang, khuangai hi hang.\nNgiahsun le hang tu mahmah in zong ih nakngekna in ih mit mong tengah kitui naam zolai hi.\nA neih deihsakna, thuakzawhna, maisakna, veina teng leh Mipi in ait a phawkna danteng ka gawmkhop ciang, tehpih theih pak ding a omlo a mahbek tuam om velval ahih main AKSI cih min a pia ngam ka hi hi. Ciin ding zuih ding thu hoih tampi hong lak ahih manin Khangthakte adingin KHAICI bang ka sa hi.\nKhazih leh minam itna sungah\nPrevious: Dahna Pulakna: Mangpha Pa Lian Za Pau (Jacksonville)\nNext: Zomi Innkuan Atlanta Khuado Pawi ah sapna


url: =Talphut pawl leh lehngatsan pawl pangkhawm le’ng :: ZOMI DAILY\nTalphut pawl leh lehngatsan pawl pangkhawm le’ng\nposted on 9 June 2021 at 3:46 pm Lomkholna: News, Paukhatsuan, Zomi\n(Opinion) – Mi tampi in CDM nakpi hanciam ahih hang khutkuak dim khat lehtat lehpan nuapnuap niloh ahihman in mipi kengsiah tawh kibang a, khang kilumlet ding nasep hanciamna nawngkai sak mahmah hi.\nHausa leh Inn 10, inn 100 uk khempeuh in Misokte nungngat san hileh amau ukna za nei a kisak mahmah uh hang mipi tawh kizopna bei in, mipi tung a thuneihna bei ding a…., Kumpi zum nasem khempeuh zum kah nawnlo lian hileh bangmah semthei nawnlo ding uh hi. ( i theihsa ciat ahi hi).\nTuhun khuahun zui a mipi in CDM ah pan a lakna ding leh a thahatna ding a a septheih a lianpen leh a muibun pen in thau tawi a avui atang tawh langdo pah sang “Social punishment” in bunzaw thei ding in ka um hi.\nBanghang hiam cih leh tulian laitak mipi khenpi 2 in kikhen a, CDM pawl leh misok pawlpih khutkuak dimkhat pawl ahi hi. A tawmzawte’n zum le hiam nei uh ahih man in, a tamzaw (supermajority) in thuak teetaa a nakpi tak nan’ tentan a kul ong suak hi. A hunhun in, a munmun ah guallel zaw thei zel tawh kibang hi.\nTua ahihman in, CDM pawl peuhmah in CDM lo, misok tawliak peuhmah leh uihai no honvak peuhmah mun khempeuh, vai khempeuh ah uipi sangsia vak bang in pelh pah, tuam koih pah, nungngatsan pah, nawlkhin pah, lehngat san leuleu pah lelnawk hi lehang sawtpi thuak zo tuanlo ding uh hi. Amau koi ah buu a, koi ah kisel tuan ding uh ahi hiam? A mipih sapih, a sanggam u le nau lo tawh koi ah nuamsa tuan ding uh ahi hiam? A sawtlo in mipi mah ong pawlpih uh kul lel ding hi.\nKiciam keei a, kipawlna khawng bawl keei a kul leh a kisam zong hi tuanlo a, mipi in lokhawh singpuak nasep maban khawlpah keei a kisam zong hi masa tuanlo lel hi. Kal kibang a suankhawm ngelhngelh ding kisam hilel hi.\nCDM a utlo leh misok tawliak peuhmah mipi lak ah a ut zah paupau sak in, a hihhang ama’ thugen peuhmah kuaman ngaihsak lo, kuppih lo, thusim lo in om hi lehang tua sang a nuntak nuamlo zaw leitung ah om nawn tuanlo lel ding hi. Nuamlo mahmah ding hi. Ni khat ni nih bel thuak zo kha ding uh hi. Kal khat kal nih ciang thuak baih nawnlo ding a, kha khat kha nih sawtlo in ak-ek kawi suak mang lel ding uh hi.\nTun bel ahih leh Zum le Hiam tawi a talphut ding hanciamna pawlkhat om ta ven, mipi in amau tawh i pankhopna in social punishment movement lam na hanciam lehang hoih leh muibun ding in ka um hi. I lunggulh i lam-et i sunmang ong tungbaih deuh tuam kha ding hi. Pau Khat Suan\nPrevious: Oxygen leiding kimulo\nNext: Zogam Independent leh i kisap dingte\nMalaysia gamsung Operasi panin akiman mi 2000 valkhin, Kawlgammi 200 val kihel\nAki tupna, Zomite nopsak na ding; a tawpna ah, amau’ zunghkawh, cilphihna ~ Pau Za Mung\nMalaysia kumpi in Rohingya Refugee mi 300 nasep guanding\nMalaysia Zomi Khuado 2014 Ka Siimna – 6 ~ Hau Za Cin\nMalaysia in Refugee te hamphatna pia hen\nInnkuan Hoih Thupi ~ Hau Za Cin


url: =Nungak melhoih khat etna in Numei ukna hang hikhinlo :: ZOMI DAILY\nposted on 16 March 2015 at 8:19 pm Lomkholna: Khanno, News, World\nZinei khinsa ahkl lawmngaih neikhin pasal khat aading in thuhoih khat mipilte in kantelna panin mukhia uhi. Tua in pasal te in numeite a etna pen khuak cell te sawlna hang ahi hi ci’n kantelte in genkhia uhi. Tua hi a, a lungtom numei khat tawh kikhawlkhawm pasal khat aading in paulap hoih khat zong ahi hi.\nHih kantelna bawlte muhkhiatna ah pasal khat in numei khat amuh ciangin sex hormone ahi testosterone in khuak aa aom pumpi ukcip sazangte (Central nervous system) ah thupuak uhi ci hi.\nTua thupuak na hangin pasal’ mittangte amauthu (auto) in (ngaihsut kholhna kihello) tua numei tungah tungphei pah hi ci hi. Gentehna in Numei khat le pasal khat khut kilen sa paikhawm phial mah taleh a kituahpih pasal khat in\ntua numei nu mah en masa kha sese hi ci hi.\nTua hi aa puan kicing takin a silhlo a pholak khia numeite pasal te in amuh uh ciangin a et gige na uh pen testosterone hormone e hang ahi hi. Pasalte mawhna hikhinlo hi cihna ahi hi.\nAhizongin a ciim apil pasal khat ahih leh amuhna le a ngaihsutna ah beisak pah thei mah tase leh a picing khinlo pasal te in gamtatna tawh zomkha thei uhi. Tua hi a, numei te in zong silh le ten, i omdan kidop siam ding kisam zel hi.\nRef; Medic fact, yoyarlay\nPrevious: Zomi leh Politics\nNext: Kamsung le ha cidamna ding sankhialh thute ~ NK Khanno